title: Vormsi

text: Yli puolet saaresta on metsää. Länsiosassa on kallioita ja katajikkoja, kun taas itäosassa on suota ja maa on tasaisempaa. Saarella tavataan 221 saarella asuvaa tai sitä muuttomatkoillaan pysähdyspaikkanaan pitävää lintulajia. Saaren ylitse kulkee kaksi tärkeää lintujen muuttoreittiä. Vormsin saarella tavataan yli 900 eri kasvilajia, joista 60 on suojeltuja. Maatalouden myötä saarelle on syntynyt rantalaitumia ja lehtoniittyjä, joilla tavataan useita harvinaisia kasvilajeja. Saarella on havaittu kolme matelija- ja kolme sammakkolajia. Saarella tavattava haisukonna on suojeltu. Nisäkkäitä on saarella havaittu 25 lajia, joita ovat esimerkiksi ilves ja muualla Virossa harvinainen korvayökkö.


title: Vormsi

text: Vormsin saari nousi merestä noin 3 000 vuotta sitten. Se on ollut asuttu ainakin 1200-luvulta lähtien, jolloin siellä asui ruotsinkielistä väkeä. Legendan mukaan Vormsin ruotsinkielinen nimitys "Omsö" tuli Orm-nimisestä viikingistä. Toisen legendan mukaan Tanskan kuningas Valdemar II rakennutti saarelle Pyhän Olavin kirkon vuonna 1219. Nykyisin paikalla olevan kirkon vanhin osa on rakennettu vuonna 1400, mutta sen alta on löydetty merkkejä paikalla aiemmin olleesta puukirkosta. Lisäksi kirkkotarhassa on säilynyt 1200-luvulta peräisin olevia rengasristejä. Saarelle rakennettiin vuonna 1864 metallinen Saxbyn majakka. Vuonna 1935 rakennettiin toinen majakka Norrbyn kylään. Ennen toista maailmansotaa saarella asui noin 3 300 henkilöä, joista 3 000 oli vironruotsalaisia ja loput virolaisia. Asukkaat elivät kalastuksella ja laivatöissä sekä maataloudella. Saarelta vietiin muun muassa omenoita, perunoita ja ilmakuivattua lampaanlihaa.


title: Vormsi

text: Toisen maailmansodan aikana vuonna 1943 lähes kaikki vironruotsalaiset pakenivat Ruotsiin tai Suomeen. Neuvostomiehityksen aikana Vormsi oli kiellettyä aluetta, jonne vieraat pääsivät vain erityisluvalla. Merelle lähtö oli kielletty ankarasti. Saarella toimi useita kolhooseja, jotka yhdistyivät sittemmin sovhoosiksi. Saarella tuotettiin perunaa ja viljaa sekä kasvatettiin karjaa. Saarelaisia työskenteli myös laivoilla, metsätöissä ja meijerissä. Viron itsenäistyttyä uudelleen Vormsin saaresta tuli oma kuntansa 19. joulukuuta 1991. Itsenäistymisen jälkeen osa saarelta aiemmin lähteneistä vironruotsalaisista on saanut ennen sotaa omistamiansa maita takaisin. Saaren asukkaista noin 300:lla on vironruotsalainen tausta. Nykyisin saarella toimii "rahvamaja", kirjasto sekä peruskoulu ja päiväkoti.


title: Vormsi

text: Vormsin kylien välillä kulkee bussi. Reitti on kahdeksikon muotoinen kiertäen kaikki saaren kylät. Mantereelta saarelle pääsee "Reet"-nimisellä lautalla Rohukülan satamasta. Matka saarelle kestää 45 minuuttia. Lauttalaituri Svibyn kylän satamassa.


title: Tutkiva oppiminen

text: Tutkiva oppiminen on pedagoginen malli, jossa toimitaan tieteellisen tutkimuksen tapaisesti. Pyrkimyksenä on ymmärtää tutkimuksen kohteena olevia ilmiöitä tai ratkaista monimutkaisia ongelmia. Uutta tietoa asiasta rakennetaan sosiaalisesti ryhmässä, mutta tietoa etsitään myös yksilöllisesti sovitun työnjaon mukaisesti. Löydettyä tietoa analysoidaan ja käsitellään kriittisesti ryhmän istunnoissa. Oppiminen tapahtuu spiraalimaisena prosessina siten, että opittavaa kohdetta rajataan ja tarkastellaan yhä syvällisemmin. Työskentelyn edetessä kohde täsmentyy uusien kysymysten (tutkimusongelmien) avulla. Parhaaseen tulokseen päästään, jos tutkimusongelmat ovat opiskelijoille itselleen aitoja ja autenttisia.


title: Tutkiva oppiminen

text: Tutkivassa oppimisessa prosessi etenee hallitusti ja syklisesti seuraavien vaiheiden kautta:Tutkiva oppiminen sopii kaikille ikäryhmille peruskoulusta yliopistoihin. Tutkiva oppiminen on vanha ja ihmiselle luonnollinen tapa oppia uutta. Tutkivan oppimisen mallia voi soveltaa monella eri tavalla. Tärkeintä on, että opiskelijat oppivat ottamaan asioista selvää, tarkastelemaan kriittisesti löytämäänsä tietoa ja ratkaisemaan yhteisöllisesti ongelmia. Opettajan tehtävä on tukea opiskelijan metakognitiivisten taitojen ja tutkijantaitojen kehittymistä. Tutkivaa oppimista käytettäessä on hyvä muistaa seuraavat asiat:Kontekstin luomisella tarkoitetaan sitä, että oppimiselle luodaan pohja kytkemällä asiat eri tieteenalojen merkityksellisiin kysymyksiin, asiantuntijoiden ratkaisemiin todellisiin ongelmiin tai opiskelijoiden omaan kokemusmaailmaan. Tämä motivoi oppilaita ja auttaa heitä ymmärtämään paremmin opiskeltavien asioiden merkityksen ja soveltamaan oppimaansa myös oppimistilanteiden ulkopuolella. Mielekäs aihepiiri on yleensä useita oppiaineita integroiva ilmiö, joka tarjoaa mahdollisuuden erilaisten tarkastelutapojen yhdistämiseen. Konteksti voidaan luoda muun muassa empiiristen kokeiden, luennon, asiantuntijavierailun, videon katsomisen tai tarinan välityksellä.


title: Tutkiva oppiminen

text: Ongelmien asettamisessa on suuri merkitys siinä, että oppilaat ratkaisevat itsensä asettamia ongelmia, mitkä heitä opiskeltavassa ilmiössä ihmetyttävät. Nämä kysymykset asetetaan jatkotyöskentelyn lähtökohdaksi ja tavoitteeksi koko työskentelyprosessille ja tulevalle tiedonhankinnalle. Tämä auttaa oppilaita motivoitumaan ja sitoutumaan tutkivan oppimisen prosessiin. Uutta tietoa ei siis sulauteta suoraan aikaisempiin tietorakenteisiin, vaan se rakennetaan ratkaisemalla tieto-ongelmia sekä luomalla ja arvioimalla omia teorioita ja selityksiä.


title: Tutkiva oppiminen

text: Näillä työskentelyteorioilla tarkoitetaan muun muassa hypoteesien, selitysten, tulkintojen tai mallien muodostaminen tutkimuksen kohteena olevista ilmiöistä ja asioista, jotka oppilaat itse kirjoittavat. Keskeisenä tavoitteena on rohkaista oppilaita tuomaan omat intuitiiviset käsitykset ja tulkinnat muiden tietoon ja pohdinnan kohteeksi. Tämä tulkintojen esittäminen ennen uuden tiedon hankkimista auttaa tiedostamaan eron oman käsityksen ja uuden informaation välillä. Tavoitteena on rohkaista oppilaita ajattelemaan oppimisen kohteena olevaa ilmiötä sen sijaan, että he passiivisesti omaksuisivat heille välitetyt tiedot.


title: Tutkiva oppiminen

text: Kriittinen arviointi tarkoittaa sitä, että itseohjautuvat oppilaat arvioivat kriittisesti oman tutkimusprosessinsa edistymistä ja asettavat uusia tavoitteita. Arvioinnin tarkoituksena on kehittää oppimisyhteisön luomia teorioita kiinnittämällä huomiota puutteellisuuksiin ja muihin epäkohtiin. Tässä vaiheessa yhteisö ideoi ja tuottaa uusia ajatuksia, jotka voisivat viedä prosessia eteenpäin ja arvioivat auttavatko ne ongelmana olevan ilmiön ratkaisemisessa. Tähän työskentelyyn sopii hyvin verkkopohjaisen ryhmätyöohjelman hyödyntäminen, jossa kaikki voivat osallistua luotujen selitysten argumentointiin ja kriittiseen arviointiin.


title: Tutkiva oppiminen

text: Uutta tietoa etsitään eri lähteistä, kuten kirjallisuudesta, sähköisistä lähteistä, asiantuntijoiden haastatteluista, kokeiden tekemisestä ja tutkimusaineiston kokoamisesta. Keskeisessä asemassa ovat oppilaan itsensä asettamat ongelmat, hänen aikaisemmat tietonsa ja intuitiivisten teorioiden muodostamisessa syntyneet ongelmat. Tietolähteistä saatavaa tietoa käytetään omien kysymysten ja niille muodostettujen selitysten kehittämiseen. Tietoja ei siis kopioida sellaisenaan. Siksi on tärkeää, että tiedonhaun lähtökohtana ovat oppilaiden tuottamat aidot kysymykset.


title: Tutkiva oppiminen

text:
Oppilaat voivat esimerkiksi kirjoittaa tietokoneen ääressä muistiinpanoja pienille lapuille, jotka toimivat työskentelyteorioiden kirjoittamisen tukena. Tällä pyritään vähentämään tiedon kopiointia ja lisäämään oppilaiden omaa ajattelua. Kopioinnin ongelmaa voidaan myös välttää tarpeeksi monimutkaisilla tutkimusongelmilla, jolloin oppilaat joutuvat todella etsimään, yhdistämään ja muokkaamaan tietoa pystyäkseen vastaamaan asettamaansa tutkimusongelmaan.
Tutkiva oppiminen on jatkuvasti monimutkaistuva prosessi, jossa opiskelijat luovat haastavampia työskentelyteorioita, luopuvat arkikäsityksistään ja löytävät avainobjekteja, kuten käsitteitä, malleja ja viitekehyksiä, jotka selittävät ja auttavat ymmärtämään tutkimuksen kohteena olevia ilmiöitä.


title: Tutkiva oppiminen

text: Uuden tiedon löytäminen johtaa yleensä uusien ongelmien syntymiseen. Tämän voi esimerkiksi aiheuttaa se, että uusi tieto on ristiriidassa oppilaiden omien käsitysten kanssa. Tarkentuvien kysymysten asettaminen auttaa oppilasta menemään syvemmälle ilmiön selittämisessä sekä tutkimuksen lähtökohtana olleeseen kysymykseen vastaamisessa. Tämän vuoksi on erittäin tärkeää saada oppilaat sitoutumaan asettamiensa ongelmien tarkentamiseen. Työskentelyn jatkaminen tarkentavien selitysten löytämiseksi vaatii paljon opettajan ohjausta ja tukea.


title: Tutkiva oppiminen

text: Oppimisen kannalta on tärkeää, että oppilaat paneutuvat hankkimaansa teoreettiseen tietoon ja oppimisyhteisöltä saamaansa tukeen, minkä avulla he pystyvät parantamaan selityksiään. Se pystyvätkö oppilaat luomaan monimutkaisia teorioita edellyttää heiltä systemaattista työskentelyä laatimiensa selitysten ja kuvausten kehittämiseksi sekä uuden tiedon hakemista asteittain syvenevinä kierroksina.


title: Tutkiva oppiminen

text: Tutkivan oppimisen prosessissa jokainen kantaa kortensa kekoon, joten tiedon kehittyminen on jokaisen prosessiin osallistuvan oppimisyhteisön jäsenen vastuulla. Oppilaat rakentavat uusia ajatuksia jäljittelemällä parhaiksi katsottuja kognitiivisia käytäntöjä. Oppilaiden keskinäisen vuorovaikutuksen välityksellä älylliset voimavarat saadaan käyttöön ja sillä voidaan edistää tutkimusprosessin kulkua. Tutkivan oppimisen prosessiin voi osallistua oppilaiden ja opettajan lisäksi kyseisen aihepiirin asiantuntijoita.


title: Tutkiva oppiminen

text: Osa tutkivaa oppimista on prosessin tulosten julkistaminen. Julkistamisen muotoja voivat olla erilaiset esitykset kuten seinätaulut, tutkimusraportit, esitelmät tai multimediaesitykset. Näiden tulisi tukea oppilaita käsitteiden määrittelyssä, tiedon soveltamisessa ja tiedon esittämisessä heidän tutkiessaan ongelmia. Ulkoinen esitystapa on kuitenkin toisarvoinen seikka verrattuna niihin käsitteisiin, joiden ymmärtämiseen ja kehittämiseen prosessi tähtää.


title: Paul Vecchiali

text: Paul Vecchiali (s. 28. huhtikuuta 1930 Ajaccio, Korsika) on ranskalainen elokuvaohjaaja. Hänen teostensa joukossa on "La machine" (1977). Hän oli ehdolla Kultaisen palmun saajaksi Cannesin elokuvajuhlilla vuonna 1978.


title: Fenomenalismi

text: Fenomenalismi on tietoteoreettinen ja havainnonfilosofinen näkemys, jonka mukaan fysikaaliset oliot eivät ole olemassa itsessään vaan ainoastaan aika-avaruudessa havaittuina ilmiöinä, fenomeeneina, tai aistiärsykkeinä (kuten punaisuus, kovuus, makeus jne.). Fenomenalistinen ontologia palauttaa puheen fysikaalisista oliosta puheeksi ”aistinsisältöjen kimpuista”.


title: Fenomenalismi

text: Fenomenalismi sekoitetaan usein mielen kimpputeoriaan. Kimpputeorian mukaan oliot koostuvat joukoista tai kimpuista ajatuksia tai aistimuksia. Jos henkilö sanoo, että hänen edessään on päärynä, hän tarkoittaa samaa kuin että hän aistii tiettyjä ominaisuuksia (vihreys, kovuus, jne.). Kun näitä aistimuksia ei enää ole, oliota itsessään ei ole. Fenomenalismi on näkemys, jonka mukaan oliot ovat aistituista ominaisuuksista johdettuja "loogisia konstruktioita". Tämän näkemyksen mukaan jos sanotaan, että toisessa huoneessa on pöytä vaikka kukaan ei ole siellä aistimassa sitä, tarkoitetaan, että "jos" joku olisi huoneessa, "silloin" tämä henkilö aistisi pöydän. Oleellista on mahdollisuus aistihavaintoon, ei itse havainto. Fenomenalismissa kohteet ovat siis havaitsemisen pysyviä mahdollisuuksia, ja puhe fysikaalisista olioista pyritään kääntämään puheeksi mahdollisista kokemuksista.


title: Fenomenalismi

text: Fenomenalismi on empirismin jyrkkä muoto ja sen juuret voidaan jäljittää George Berkeleyhin ja hänen subjektiiviseen idealismiinsa. Myöhemmät empiristit kehittivät hänen näkemyksiään. John Stuart Millillä oli havainnon teoria, johon viitataan usein klassisena fenomenalismina. Se poikkesi Berkeleyn idealismista sen suhteen, kuinka oliot jatkavat olemassaoloaan silloinkin kun kukaan ei ole havaitsemassa niitä. Berkeley oli katsonut, että kaikkitietävä Jumala havaitsee kaikki oliot, ja tämä pitää ne olemassa olevina. Mill puolestaan katsoi, että pysyvät mahdollisuudet havaita oliot olivat tarpeeksi sille, että oliot saattoivat säilyä olemassa. Nämä pysyvät mahdollisuudet voitiin eritellä subjunktiivisiksi ehtolauseiksi, kuten jos henkilöllä olisi tyyppiä Y olevia aistimuksia, hänellä olisi myös tyyppiä X olevia aistimuksia.


title: Fenomenalismi

text: Kenties tunnetuin fenomenalismin muotoilu tietoteoreettisena käsityksenä ulkoisessa todellisuudessa olevia olioita koskevan tiedon mahdollisuudesta on peräisin Immanuel Kantin transsendentaalisesta estetiikasta. Kantin mukaan aika ja avaruus, jotka ovat kaiken aistikokemuksen apriorisia muotoja ja esiehtoja, viittaavat olioihin vain siinä määrin kuin ne käsitetään meille ilmenevänä ("fenomenon"), mutta eivät edusta olevaa sellaisenaan. Vaikka Kant katsoi, että tieto rajoittuu meille ilmenevään, hän ei koskaan kieltänyt tai sulkenut pois kokemuksen ulottumattomissa olevien olioiden, ”oleva sellaisenaan” tai "noumenon", olemassaoloa, vaikkakaan ei koskaan todistanut sitä.


title: Fenomenalismi

text: Kantin tietoteoreettinen fenomenalismi on näin hyvin erilaista verrattuna Berkeleyn ontologiseen versioon. Berkeleyn näkemyksen mukaan ”oliot sinänsä” eivät ole olemassa muutoin kuin yksilöllisesti havaittuina aistikokemusten kimppuina, joiden yhteensopivuus ja pysyvyys on taattu sillä perusteella, että ne ovat jatkuvasti Jumalan havaitsemia. Tämä erottaa Berkeleyn näkemyksen monien muiden mielen kimpputeorian kannattajien näkemyksistä.


title: Fenomenalismi

text: 1800-luvun loppupuolella Ernst Mach muotoili vielä äärimmäisemmän fenomenalismin muodon, jota myöhemmin kehittivät Bertrand Russell ja loogiset empiristit. Mach hylkäsi Jumalan olemassaolon ja kielsi myös sen, että fenomeenit olisivat subjektien mielen tai tietoisuuden kokemaa aistidataa. Sen sijaan aisti-ilmiöt olivat Machin mukaan ”puhdasta dataa”, jonka olemassaolo tuli nähdä kaikkea henkisen ja fysikaalisen kategorioiden välille tehtävää erottelua edeltäväksi. Näin Mach oli se, joka muotoili fenomenalismin ydinajatuksen ja sen ajatuksen, joka erottaa fenomenalismin kimpputeoriasta: oliot ovat aistinsisällöstä muodostettuja loogisia konstruktiota.


title: Fenomenalismi

text: Looginen empirismi sai alkunsa Moritz Schlickin ympärille kokoontuneiden filosofien piiristä. Se innoitti monia ajattelijoita englanninkielisessä maailmassa 1930-luvulta 1950-luvulle. Heidän empirisminsä sai vaikutteita Machilta, joka toimi professorina Wienin yliopistossa samalla oppituolilla, jonka Schlick myöhemmin peri, sekä Cambridgessa vaikuttaneelta Russellilta.


title: Fenomenalismi

text: Erityisesti A. J. Ayerin ja Rudolf Carnapin ajatuksena oli muotoilla fenomenalismi lingvistisesti määrittelemällä viittaukset ulkoisiin fysikaalisiin olioihin: niitä koskevat lauseet tuli kääntää lauseiksi, jotka viittaavat pelkästään joko todellisiin tai mahdollisiin aistikokemuksiin.


title: Fenomenalismi

text: Roderick Chisholm kumosi tällaisen fenomenalismin vuonna 1948. C. I. Lewis katsoi, että fysikaalinen väittämä ”edessäni on ovenkahva” sisältää välttämättä aisteihin perustuvan ehdon ”jos näkisin ovenkahvan ja jos minusta vaikuttaisi, että liikutan kättäni ja tartun siihen, tällöin kaikella todennäköisyydellä seurauksena tulisi olla aistimus ovenkahvaan koskettamisesta”. Lause sisältää tietysti useita erilaisia viittauksia ulkoisiin olioihin, mutta ne jätetään nyt yksinkertaisuuden vuoksi huomiotta. Oletetaan, että seuraava väittämä on totta: ”Olen halvaantunut kaulasta alaspäin ja koen aistiharhoja, jonka mukaan liikun ovea kohti”. Tällöin edessäni voisi olla ovenkahva, minusta vaikuttaisi, että näen sen, ja minusta voisi vaikuttaa siltä, että teen vaaditut liikkeet tarttuakseni siihen – kuitenkin täysin ilman mitään mahdollisuutta, että voisin aistia koskettavani ovenkahvaa.


title: Fenomenalismi

text: Olisi mahdollista yrittää laajentaa eriteltävään lauseeseen sisältyviä ehtoja: ”edessäni on ovenkahva, en ole halvaantunut, jne.” Tällöin kuitenkin myös erittely itsessään muuttuu monimutkaisemmaksi. Tässä kyseisessä tapauksessa olisi määriteltävä pelkästään aistikokemukseen perustuen, mitä tarkoittaa se, ettei ole halvaantunut, ja niin edelleen. Samat ongelmat koskisivat syntynyttä uutta analyysiä, mikä johtaisi äärettömään regressioon.


title: Fenomenalismi

text: Toinen yleinen vastaväite fenomenalismia kohtaan on, että eliminoidessaan aineelliset oliot kielestä ja korvatessaan ne hypoteettisilla havainnoijia ja kokemusta koskevilla väittämillä, se vaikuttaa sitovan meidät kokonaan uuden ontologisen olioluokan olemassaoloon: aistinsisällön, joka voi olla olemassa kokemuksesta riippumatta. Jotkut mielenfilosofit, kuten Donald Davidson, ovat hylänneet ajatuksen aistinsisällöistä kokonaan, pitäen niitä mytologisina entiteetteinä jotka ovat ongelmallisempia kuin ne entiteetit joiden korvaajiksi ne oli tarkoitettu.


title: Fenomenalismi

text: Kolmas vastaväite, joka koskee erityisesti klassista fenomenalismia, huomauttaa, ettei fenomenalismi kykene antamaan tyydyttävää selitystä pysyvän kokemuksen mahdollisuudelle. Voidaan kysyä, mitkä ovat ne subjunktiiviset ehtolauseet, joiden totuuden nojalla oliot ovat olemassa? Eräs fenomenalistien tarjoama vastaus on, että ehtolauseet ovat tosia aiempien havaintokokemusten säännönmukaisuuksien perusteella. Tämä johtaa kuitenkin kehään: ensin "aktuaaliset" kokemukset pyrittiin selittämään mahdollisuuksilla kokemukseen, ja tämän jälkeen "mahdollisuus" kokemukseen pyrittiin selittämään aiempien aktuaalisten kokemusten perusteella.


title: Fenomenalismi

text: Neljäs vastaväite oli Roderick Firthin (1950) muotoilema. Tämä vastaväite perustui aistihavaintojen suhteellisuuteen: valkoinen seinäpaperi näyttää valkoiselta valkoisessa valossa ja punaiselta punaisessa valossa, ja niin edelleen. Ympäristömme näyttää alimääräytyvän minkä tahansa havaintokokemuksen perusteella: havaitsemamme seinä on "joko" valkoinen punaisessa valossa "tai" punainen valkoisessa valossa, ja niin edelleen. Millä perusteella voimme valita, mikä hypoteeseista on oikea, jos joudumme nojaamaan pelkästään aisteihimme?


title: Markus Hemdahl

text: Markus Hemdahl (s. 18. syyskuuta 1976 Espoo) on entinen suomalainen koripalloilija. Hän on koripallon kolminkertainen Suomen mestari. Lisäksi hän on ollut kerran mukana voittamassa Suomen Cupia. Hemdahl on valittu SM-Koriksen finaalien parhaaksi pelaajaksi kaudella 2001–02. Vuoden puolustuspelaajaksi hänet valittiin kaudella 2002–03. Hänen ensiensiintyminen pääsarjatasolla tapahtui 24. lokakuuta 1993. Miesten maaotteluita Hemdahlille kertyi yhdeksän. Hänen veljensä Jukka Hemdahl pelaa Torpan Pojissa Korisliigaa.


title: World of Warcraft: Trading Card Game

text: World of Warcraft: Trading Card Game on suosittuun verkkoroolipeli "World of Warcraftin" maailmaan sijoittuva keräilykorttipeli.


title: World of Warcraft: Trading Card Game

text: Pelissä kerätään kortteja, jotka sijoittuvat "World of Warcraft" -pelin maailmaan. Pelin korttipakat voivat myös sisältää erikoisia ja harvinaisia kortteja joista yleensä voi saada itse pelin sisällä erinäisiä tavaroita mm. ratsuja.


title: World of Warcraft: Trading Card Game

text: Peliä on tarkoitus pelata muita pelaajia vastaan. Pelissä on myös erityisiä raidi-pakkoja joissa yksi pelaaja pelaa raidin päävastuksella ja muut pelaajat yrittävät voittaa hänet. Pelin korttien valmistaja, Upper Deck Entertainment eli UDE järjestää myös turnauksia joissa pelaajat kilpailevat keskenään.


title: World of Warcraft: Trading Card Game

text: Ennen kuin peli voi alkaa, pelaajan täytyy kerätä itselleen pakka, jossa hänellä on yksi sankarikortti. Sankarikortin hahmoluokat ovat samat kuin itse verkkopelissä. Sankarilleen hän voi valita sen puolen liittolaisia (Horde tai Alliance) ja sankarin hahmoluokan mukaisia taitoja. Myös tehtäviä pakkaan pitää valita ja niissäkin rajoituksena hahmon puoli ja joissain tapauksissa myös suhteet joihinkin ryhmiin (faction). Pelin sääntökirjassa suositellaan, että pakassa vähintään 60 korttia.


title: World of Warcraft: Trading Card Game

text: Kun peli alkaa, siinä on tarkoitus voittaa kaikkien vastapelaajien sankari. Pelin edetessä sankari saa pelaajan pakasta monia liittolaisia jotka auttavat mittelössä vastaan toisia pelaajia. Nämä liittolaiset ovat paljon heikompia kuin sankarit.


title: Teuvan rautatieasema

text: Teuvan rautatieasema (Östermark) (, ratakm 497,5) on rautatieasema Suomen rataverkkoon kuuluvalla rataosalla . Thure Hellströmin suunnittelema jugendtyylinen asema sijaitsee Teuvan kirkonkylässä. Nykyään rakennus on yksityisomistuksessa. Ensimmäinen juna saapui Teuvalle elokuulla 1911 ja väliaikainen liikenne välillä Seinäjoki-Perälä aloitettiin 15.11.1911. Ensimmäinen asemapäällikkö 1913-1937 oli Eliel Lyden (s.1877 Kodisjoki k.1954 Teuva). Hänen poikansa 1. avioliitosta oli piirtäjä Erkki Tanttu.


title: Teuvan rautatieasema

text: Teuva sai aikanaan myös toisen aseman, Perälän risteysaseman.


title: Teuvan rautatieasema

text: Henkilöliikenne Seinäjoki-Kristiinankaupunki lakkautettiin 25.5.1968.


title: Broteas

text: Broteas () oli kreikkalaisessa mytologiassa Tantaloksen poika ja Pelopsin ja Nioben veli. Hän veisti kallioon vanhimman tunnetun Kybelen patsaan.


title: Broteas

text: Broteas kuoli heittäydyttyään roviolle, mutta syitä on annettu useita. Hänen kerrotaan olleen metsästäjä, joka kieltäytyi kunnioittamasta Artemista ja kerskui, ettei edes tuli voisi häntä vahingoittaa. Tämän vuoksi hän tuli hulluksi ja heittäytyi kuolemaansa. Toisen version mukaan kyse olisi ollut Zeuksen pojasta, jonka Zeus sokaisti, ja joka sitten elämäänsä halveksien päätti päivänsä. Kolmas kertoo Broteaan olleen Hefaistoksen ja Pallas Athenen poika, jonka rumuus vaivasi häntä itseään niin paljon, että piti kuolemaa parempana vaihtoehtona.


title: Funny Games

text: Funny Games on Michael Haneken ohjaama elokuva vuodelta 1997. Idean elokuvaan Haneke sai lehtijutuista, joissa käsiteltiin nk. ei-ongelmaperheiden nuorten tekemiä rikoksia. 2007 Haneke ohjasi englanninkielisen version elokuvasta.


title: Funny Games

text: Ylemmän keskiluokan perhe saapuu lomalle huvilalleen. Kaksi poikaa tunkeutuu huvilaan ja tappaa perheen leikittyään ensin heillä noin 12 tuntia.


title: Hiussuonikeränen

text: Hiussuonikeränen eli glomerulus () on munuaisten kuorikerroksessa sijaitseva hiussuonisilmukoista muodostunut munuaiskeräsen osa, josta alkuvirtsaa suodattuu keräsenkoteloon. Hiussuonikeränen on kahden valtimon välissä, josta seuraa se, että hiussuonikeräsessä on korkeampi paine kuin tavallisissa hiussuonissa. Tämän korkeamman paineen avulla alkuvirtsa suodattuu passiivisesti sitä ympäröivään keräsenkoteloon. Veri tulee hiussuonikeräseen tuojasuonta pitkin ja poistuu viejäsuonen kautta. Virtsanmuodostuksen kannalta on tärkeää pitää hiussuonikerästen paine tasaisena. Jos paine hiussuonikeräsessä laskee alle 60 mmHg:n virtsaneritys lakkaa, koska paine ei ole tällöin riittävä suodattumiselle. Yleisen verenpaineen tai verimäärän laskiessa tai noustessa, voidaan tuojasuonten ja viejäsuonten supistumisasteen avulla säädellä hiussuonten painetta.


title: Hiussuonikeränen

text: Jukstaglomerulaarisolut ovat tuojasuonten seinämässä sijaitsevia erikoistuneita sileälihassoluja. Munuaiset pystyvät itse mittaamaan verenpainetta ja verenpaineen tai verimäärän laskiessa hiussuonikerästen jukstaglomerulaarisolut erittävät verenkiertoon reniiniä, joka pilkkoo veren angiotensinogeeniä angiotensiini I:ksi. Angiotensiini I pilkkoutuu edelleen keuhkojen erittämän entsyymin avulla angiotensiini II:ksi, joka vaikuttaa usealla tavalla estäen verenpaineen laskua ja tällöin virtsanmuodostus voi jatkua normaalisti.


title: Women’s Ku Klux Klan

text: Women’s Ku Klux Klan (tai "Women of the Ku Klux Klan") eli WKKK oli naisille tarkoitettu Ku Klux Klanin jaos. WKKK esiintyi usein KKK:n marsseissa ja mielenosoituksissa. Joidenkin lähteiden mukaan vuonna 1920 WKKK:lla oli 500 000 jäsentä.


title: Kloran

text: Kloran on Ku Klux Klanin käsikirja. Kloranin mukaan myös järjestetään jotkut Ku Klux Klanin seremoniat. Kloranin on kirjoittanut William J. Simmons.


title: Marinera

text: Marinera on paritanssi, joka on suosittua erityisesti Perun rannikolla. Tanssissa mies ja nainen kiertävät toisiaan ja yrittävät hurmata ja kiusoitella toisiaan vauhdikkaan musiikin säestämänä. Esiintymistilanteissa ja kilpailuissa miehellä on yleensä kädessään leveälierinen olkihattu ja naisella huivi; niiden tanssillinen käyttö on tärkeä osa marineraa. Tanssin leimallisia askeleita ovat rytmikkäät, nopeat polut ("zapateo)". Nainen tanssii yleensä avojaloin. Myös mies voi olla avojaloin. Värikkäät asut ja huolitellut kampaukset kuuluvat tanssiin. Seuratanssina, esimerkiksi katukarnevaaleissa, tanssittavassa marinerassa molemmilla tanssijoilla on rekvisiittanaan yleensä huivi.


title: Marinera

text: Trujillossa Perussa pidetään tammikuussa kansainvälinen marinera-kilpailu "Concurso Nacional de Marinera", joka on kaupungin tärkeimpiä kulttuuritapahtumia. Kilpailussa on sarjoja eri ikäryhmille, ja parit etenevät karsintojen kautta finaaliin. Kilpailuviikon lopulla on kaupungin keskustassa suuri tanssijoiden ja soittajien paraati.


title: Kirjola

text: Kirjola on kylä Halikossa Purilanjoenlaaksossa 110-tien eteläpuolella. Kylän kantatila sijaitsee mäen päällä ja pari pientä mäkeä lukuun ottamatta koko kylä on alavaa viljeltyä laaksoa. Kylän harva rakennuskanta sijaitsee mäkien päällä ja rinteillä. Kylää rajaavat lännestä Naapala ja Kavantola, pohjoisesta Mätikkö ja Ikelä, idästä Lempilä ja etelästä Kaninkola.


title: Kirjola

text: Purilanjokilaakso on Halikon vanhimpia asutusalueita, ja Kirjolan kyläkin on perustettu viimeistään jo varhaiskeskiajalla. Kirjolan omistusolot ovat olleet sekasvat; 1400-luvun lopulla kylän päätalo on lahjoitettu kirkolle, mutta se on myöhemmin siirtynyt kruunun omistukseen ja vuoden 1698 kruununtalon katselmuksessa asuintuvan on katsottu olleen rappiolla. Valtaosa kylästä rälssitiloineen on kuulunut Horn-suvulle, mutta nekin siirrettiin myöhemmin kruunulle. Kylä palasi Hornien haltuun 1570-luvulla, kunnes suuressa reduktiossa se päätyi jälleen kruunulle.


title: Kirjola

text: 1709 Krister Horn sai osan Kirjolan tiloista kruunulta vaihtokaupassa, ja lopulta 1800-luvun alussa koko kylä siirtyi Horneille ja tilat otettiin yhdysviljelyyn. Torpat ja mäkituvat ilmeistyivät kylään samoihin aikoihin, ja itsenäistyivät torpparilain myötä sata vuotta myöhemmin. Horn-suvun sivuhaara, Gripenvaldtit myivät 1800-luvulla paljon omistukseensa siirtyneitä maita - myös Kirjolan - ostokykyisille talonpojille. Kylän päätilaa on kutsuttu Kirjolan kartanoksi sen kokonsa vuoksi. Yksityisomistuksessa se lähti kasvamaan ja sillä on ollut jopa oma meijeri.


title: Vanhustenhuolto

text: Vanhustenhuolto on vanhusten elinolojen turvaamista. Vaihtoehtoisesti voidaan puhua myös ikäihmisten tai ikääntyneiden ihmisten palveluista, joissa erityisesti sosiaalisen tuen ja terveydenhuollon palvelut korostuvat.


title: Vanhustenhuolto

text: Suomessa on ollut vahva vanhusten laitoshoidon perinne 1800-luvun köyhäinhoidosta (aiemmin nimeltään vaivaishoito) alkaen. Avohuoltojärjestelmä, kunnallinen kotipalvelu rakennettiin 1960-luvulla. 1980-luvulla rakennettiin paljon palvelutaloja. Viime aikoina on korostettu kotihoitoa ja omaishoitoa.


title: Vanhustenhuolto

text: Vanhuspalvelut eivät ole liittyneet työpolitiikkaan samalla tavalla kuin lasten päivähoito. Vanhushuollon universalismi, eli yleinen henkilökohtaisesta yhteiskunnallisesta ja taloudellisesta tilanteesta ja asemasta riippumaton saavutettavuus on ollut heikkoa, ja palvelut on jaettu eniten tarvitsevien kesken. Nykyisin kuntalaisella on oikeus palvelutarpeiden arviointiin, mikäli kuntaan ottaa yhteyttä.


title: Vanhustenhuolto

text: Esimerkiksi laki ikääntyneen väestön toimintakyvyn tukemisesta sekä iäkkäiden sosiaali- ja terveyspalveluista määrittää, kuinka julkisen sektorin tulee tuottaa vanhusten eli ikääntyneiden ihmisten palveluita.


title: Silvano Barco

text: Silvano Barco (s. 5. toukokuuta 1963) on entinen italialainen maastohiihtäjä.


title: Silvano Barco

text: Maailmancup-tasolla Barco kilpaili vuosina 1985–1996. Maailmancupin osakilpailussa hän sijoittui kolme kertaa palkintokorokkeelle ja seitsemän kertaa kymmenen parhaan joukkoon. Calgaryn olympialaisissa 1988 hän hiihti viidenneksi sijoittuneen Italian joukkueen avausosuuden. MM-kisoissa hän sijoittui kymmenenneksi 15 kilometrin vapaan kilpailussa sekä Lahdessa 1989 että Val di Fiemmessä 1991.


title: Silvano Barco

text: Uransa jälkeen Barco on kertonut käyttäneensä veritankkausta ennen Calgaryn olympialaisia 1988.


title: Silvano Barco

text: Barco asuu Suomessa. Hän on työskennellyt suksihuoltajana. Barco on kilpaillut Suomessa hiihdossa muun muassa maakuntaviestissä ja veteraanien SM-viesteissä edustaen Espoon Tapioita.


title: Bonifacionsalmi

text: Bonifacionsalmi on Korsikan ja Sardinian välinen salmi. Salmi on nimetty korsikalaisen Bonifacion linnoituskaupungin mukaan. Salmi on noin 11 kilometriä leveä ja yhdistää Tyrrhenanmeren läntiseen Välimereen.


title: Pyhän Yrjön kanaali

text: Pyhän Yrjön kanaali on Irlannin ja Walesin välissä sijaitseva kanaali. Kanaali on nimetty Pyhästä Yrjöstä kertovan legendan mukaan. Kanaali yhdistää Irlanninmeren lounaassa sijaitsevaan Kelttimereen.


title: Kolmannen persoonan ammuntapeli

text: Kolmannen persoonan ammuntapeli (, "TPS") on ampumiseen keskittyvä videopeli, jossa pelimaailma esitetään pelihahmon takaa nähtynä. Kuvakulmasta nähdään koko pelaaja tai ainakin yläruumis, toisin kuin ensimmäisten persoonan ammuntapeleissä, joissa näkyy yleensä vain ase ja osa hahmon kättä. Näytössä saattaa olla myös pelaamiselle tärkeitä tietoja, kuten pelihahmon tavaravalikoima, pelihahmon elinvoiman tai energiatason kuvaaja, tekstitietoa ympäröivästä pelimaailmasta sekä erilaisia pistetaulukoita tai kartta.


title: Jukka Puurula

text: Jukka Tapani Puurula (s. 1971) on suomalainen muusikko, säveltäjä, sovittaja, äänittäjä ja opettaja. Hän on soittanut monissa kevyen musiikin yhtyeissä (Don Huonot, Itä-Saksa, Estado Novo), sekä toiminut sessiomuusikkona instrumentteinaan sähköbasso, laulu ja alttoviulu. Hän työskentelee Porvoossa, Magnusborgin Mankku- studiolla äänittäjänä ja tuottajana.


title: Jukka Puurula

text: Jukka Puurulan vaimo on Aikakone-yhtyeen laulajana tunnettu Heidi ”Vera” Puurula.


title: Anita Konkka

text: Anita Helena Konkka (s. 5. helmikuuta 1941 Helsinki) on suomalainen kirjailija.


title: Anita Konkka

text: Anita Konkan vanhemmat olivat inkeriläissyntyinen kirjailija ja kääntäjä Juhani Konkka ja taidemaalari Anja Konkka. Anita Konkan teosten aiheina ovat usein olleet unet ja niiden tulkinta. Hän on kirjoittanut myös inkeriläisten kohtaloista Neuvostoliitossa (romaanit "Samaa sukua" ja "Musta passi").


title: Anita Konkka

text: Konkka opiskeli Helsingin yliopistossa 1962–1982 ( HUK 1972, FK 1982). Hän kirjoitti kirjallisuuskritiikkiä "Ylioppilaslehteen" 1963–1968 ja "Suomen Sosialidemokraattiin" 1968–1972. Hän työskenteli "50 vuotta rakentamisen historiaa" -julkaisun toimitussihteerinä 1982–1984 ja kirjoitti "Rakennustekniikka"-lehteen freelancerina 1985–1986.


title: Anita Konkka

text: Konkan esikoisteos on vuodelta 1970 oleva romaani "Irti", joka kuvaa avioeroa naisen näkökulmasta. Konkan romaani "Hullun taivaassa" oli Finlandia-palkintoehdokkaana ja sai valtionpalkinnon vuonna 1989. Teos on käännetty englannin ja venäjän kielelle. Teokset "Halujen puutarha" ja "Musta passi" ovat olleet Runeberg-palkintoehdokkaina.


title: Octavianuksen Illyrian sota

text: Octavianuksen Illyrian sota käytiin vuosina 35 eaa. – 33 eaa. Rooman valtakunnan ja Illyrian eri heimojen välillä. Roomassa vallassa olivat Marcus Antonius ja Octavianus, jotka olivat jakaneet valtakunnan keskenään. Pitkien ja veristen sisällissotien jälkeen sota ulkoista vihollista vastaan oli Roomassa tervetullut. Sodan tärkein syy oli kuitenkin se, että Octavianus halusi pitää joukkonsa vireessä tulevaa sotaa Marcus Antoniusta vastaan. Octavianus halusi myös parantaa omaa mainettaan sotapäällikkönä.


title: Octavianuksen Illyrian sota

text: Valmistaakseen joukkojaan sotaan Antoniusta vastaan Octavianus aloitti Illyrian valloituksen vuonna 35 eaa. Barbaareja vastaan käyty sota oli monien sisällissotien jälkeen tervetullut. Illyrialaiset olivat jo vuosia tehneet ryöstöretkiä Italiaan ja olivat 40-luvulla eaa. tuhonneet Aulus Gabiniuksen johtamat alueelle tunkeutuneet roomalaiset joukot. Roomalaiset olivat menettäneet viisi kohorttia ja niiden sotamerkit. Historioitsija Dion Kassios kertoo kuitenkin, etteivät illyrialaiset millään tavalla provosoineet sotaa. Octavianus valitsi vain vastustajan, joka oli helposti voitettavissa. Octavianuksen maine sotapäällikkönä oli jokseenkin huono ja tästäkin syystä hän halusi saavuttaa sotamenestystä ennen kuin lopullinen mittelö Antoniusta vastaan alkaisi. Octavianus osallistui henkilökohtaisesti Illyrian sotatoimiin ja haavoittui kahdesti. Senaatille Octavianus piti puheen, jossa hän vertasi laiskaa ja saamatonta Antoniusta itseensä, Roomaa riivanneiden villien barbaarien kukistajaan. Octavianuksella saattoi kuitenkin olla myös strategisia syitä vallata Illyria. Ehkä hän pelkäsi Antoniuksen joukkoja marssivan Pohjois-Italiaan alueen kautta.


title: Octavianuksen Illyrian sota

text: Varsinaiset saavutuksen sodan aikana olivat vaatimattomat. Octavianus aloitti sotatoimet vuonna 35 eaa. hyökkäämällä iapodes-heimoa vastaan. Heidän joukkonsa antautuivat ja heidän tärkein kaupunkinsa Metulum tuhottiin. Appianus kuvailee iapodes-heimoa voimakkaana ja barbaarisena heimona. Metulumia puolustamassa oli hänen mukaansa 3 000 nuorukaista.


title: Octavianuksen Illyrian sota

text: Metulumin piirityksen yhteydessä Octavianus loukkaantui kun eräs silta, tai erään toisen version mukaan piiritystornin ramppi, hajosi. Octavianus oli yrittänyt kannustaa sotilaita, jotka olivat lähteneet perääntymään. Octavianus ei kuitenkaan loukkaantunut vakavasti, mutta hänen osoittamansa rohkeus paransi hänen mainettaan sotilaana ja kasvatti hänen suosiotaan sotilaiden keskuudessa. Roomalaiset jatkoivat sieltä Segestaan (nykyinen Sisak). Kaupunki antautui piirityksen jälkeen. Octavianus palasi tämän jälkeen Roomaan aikomuksenaan palata seuraavana keväänä. Hänen tuleviin suunnitelmiinsa kuului kenties hyökkäys Daakiaan. Octavianuksen kanssa Illyriassa joukkoja komensi myös Marcus Agrippa. Vuonna 34 eaa. hänen tilalleen tuli kuitenkin Titus Statilius Taurus, joka oli African provinssin maaherrana ansainnut triumfin.


title: Octavianuksen Illyrian sota

text: Vuoden 34 eaa. keväällä Octavianus päätti kuitenkin hyökätä läheiseen Dalmatiaan, jonka heimot olivat aikaisemmin hyökänneet roomalaisia vastaan ja ryöstäneet legioonan tunnuksia. Octavianuksen joukot hyökkäsivät dalmatialaisten linnoitettua Promonaa vastaan. Appianos kertoo että Promonan piirityksen aikana yksi kohortti joutui vihollisen hyökkäyksen kohteeksi ja jätti asemansa. Octavianus rankaisi kohortin sotilaita desimaatiolla. Roomalaiset tuhosivat Synodiumin, jonka luona Gabiniuksen joukot olivat kärsineet tappion dalmatialaisia vastaan. Appianus kertoo dalmatialaisilla olleen noin 12 000 sotilasta, joita johti päällikkö nimeltä Versus.


title: Octavianuksen Illyrian sota

text: Vuoden 33 eaa. alussa dalmatialaiset antautuivat roomalaisille, lähettivät rahalahjoja ja vannoivat kuuliaisuutta Roomalle. Myös vallatut legioonien tunnukset palautettiin. Lähes kolmekymmentä muuta heimoa antautui roomalaisille. Appanuksen mukaan dalmatialaiset luovuttivat 700 lasta panttivangeiksi Roomaan ja luovuttivat takaisin sotamerkit, jotka he olivat vallanneet Gabiniukselta.


title: Octavianuksen Illyrian sota

text: Todellisuudessa Octavianuksen valtaama alue ei ollut kovin suuri, mutta sodan propaganda-arvo oli tärkeä. Octavianus luetteli senaatissa kukistettujen heimojen nimet ja palautetut legioonien tunnukset Octavianus asetti näytteille.


title: Octavianuksen Illyrian sota

text: Roomalaiset hyökkäsivät uudelleen Illyriaan sen jälkeen kun Octavianuksesta oli tullut Rooman yksinvaltias. Vuosina 13 eaa. - 9 eaa. Rooman valta laajeni suuremmalle alueelle Illyriassa. Vuonna 9 jaa. tapahtuneen Pannonian kapinan jälkeen perustettiin Pannonian ja Dalmatian provinssit ja laajensi Rooman vallan aina Tonavalle asti. Samalla varmistettiin Pohjois-Italian ja Balkanin välinen maareitti.


title: Octavianuksen Illyrian sota

text: Octavianus kirjoitti itse omissa, nykyään hävinneissä, muistelmissaan paljon Illyrian sodasta; hänen myöhemmin kirjoittamassaan Res gestaessa sodasta ei sanota paljoakaan. Appianus käytti Octavianuksen muistelmia lähteenään omassa Rooman historiaa käsittelevässään teoksessa. Dion Kassioksen Rooman historian 49. kirja käsittelee myös Octavianuksen Illyrian sotaa.


title: Kare Casals

text: Kare Casals (s. 13. joulukuuta 1966 Espoo) on suomalainen liiketoiminnan kehittäjä ja näkyvä hahmo sähköisen kaupan ja sen piirissä toimivien organisaatioiden toimintaedellytyksien edistäjänä. Casals tunnetaan Suomen Elektronisen Kaupankäynnin yhdistyksen ja Sähköisen kaupan palvelukeskuksen ex-toiminnanjohtajana ja puheenjohtajana.


title: Kare Casals

text: Casals toimi kehitysjohtajana Kainuun kaikkien kuntien omistamassa maakunnallisessa elinkeinotoiminnan kehittämisyhtiössä Kainuun Etu Oy:ssä ja yli 25 ICT-alan yrityksen muodostamassa IT-Pooli Group -konsortiossa vuosina 2008–2010. Vuoden 2011 alusta hän siirtyi Spin-Offina syntyneen Business Meeting Park Oy:n toimitusjohtajaksi.


title: Kare Casals

text: Casalsilla on kokemusta liiketoiminnan ja kaupankäynnin kehittämisestä 1980-luvulta saakka. Hän on toiminut kaupan keskusliikkeiden ja suurimpien kaupan tietojärjestelmätoimittajien palveluksessa 1990-luvulla, sekä luennoitsijana ja kouluttajana eri korkeakouluissa 2000-luvulla. Hän on myös aktiivinen taustavaikuttaja monissa liiketoiminnan sähköistämiseen liittyvissä hankkeissa ja toiminut usean innovatiivisen yhtiön neuvonantajana, sekä Suomessa että ulkomailla. Casals on vaikuttanut myös Fruugo Oy:n taustalla.


title: Kare Casals

text: Casals toimi Suomen Elektronisen Kaupankäynnin yhdistys ry:n toiminnanjohtajana vuosina 2002–2007. Yhdistyksen hallitukseen hänet valittiin vuonna 2005 -2010 ja sen puheenjohtajaksi 2007 - 2010.


title: Kare Casals

text: Casals oli mukana perustamassa ja käynnistämässä Sähköisen kaupan palvelukeskuksen toimintaa alkuvuonna 2000 osana EU:n ja kansainvälisen Internet Societyn (ISOC) yhteishanketta. Casals on toiminut sen sivutoimisena toiminnanjohtajana ja vastaavana päätoimittajana sen perustamisesta saakka aina vuoden 2010 loppuun saakka.


title: Kare Casals

text: Casals on ollut mukana kansallisen ja EU-tason liiketoiminnan sähköistämiseen liittyvissä hankkeessa ja alan tapahtumissa. Casals osallistui ulkomaisena päävieraana Kiinan pääministerin ja Kiinan sähköisen kaupan yhdistyksen Pekingissä syyskuussa 2006 isännöimään 9. kansainvälisen sähköisen kaupan kongressiin.


title: Kare Casals

text: Casals vietti nuoruutensa Barcelonassa, Espanjassa. Hän opiskeli 1980-luvulla Lohjan kauppaopiston markkinoinnin erikoistumislinjalla, ja 1990-luvulla Helsingin kauppakorkeakoulussa johtamista ja Helsingin yliopistossa aikuiskasvatusta, sosiaalipsykologiaa, sosiologiaa, filosofiaa ja valtio-oppia, sekä vuodesta 2008 alkaen Vaasan yliopiston kauppakorkeakoulussa kasvuyritysten johtamisen ohjelmassa. Lisäksi hänellä on kaupallisia ja tietoteknillisiä ammattitutkintoja.


title: Kare Casals

text: Casalsin perheeseen kuuluu vaimo ja kaksi lasta.


title: Fletcher Henderson

text: Fletcher Henderson (18. joulukuuta 1897 Cuthbert, Georgia – 29. joulukuuta 1952 New York) oli jazz-pianisti, yhtyejohtaja, sovittaja ja säveltäjä. Hän oli tärkeimpiä hahmoja swingin ja laajemmin jazzin kehityksessä bigbandien aikakaudella.


title: Fletcher Henderson

text: Henderson syntyi Georgian Cuthbertissä. Hänen isänsä oli sisällissodan aikaan vapautettu orja, josta tuli myöhemmin opettaja. Pojan äiti oli pianonsoiton opettaja. Horace veljestä tuli myös pianisti ja yhtyejohtaja. Henderson opiskeli Atlantan Clark Collegessa ja valmistui sieltä vuonna 1920. Hän kuului Alpha Phi Alpha nimiseen oppilaitosten väliseen mustien opiskelijoiden kreikan kielen harrastusjärjestöön. Valmistumisen jälkeen Henderson muutti New Yorkiin ja opiskeli Columbia Universityssä kemian maisteriksi. Hän kuitenkin huomasi, että rotunsa takia hänen oli vaikea saada töitä alaltaan, joten hän ryhtyi tienaamaan rahaa musiikilla. Hänen ensimmäinen työpaikkansa oli Harry Pacen ja W. C. Handyn musiikkikustantamo. Hän valitsi kustantamoon julkaistaviksi toimitetuista musiikkikappaleista ne, jotka kustantamo valitsi sovitettaviksi julkaisua varten. Pian Henderson jätti kustantamon ja siirtyi johtajaksi levy-yhtiö Black Swan Recording Companyyn. Vuonna 1921 hän kokosi yhtyeen, joka säesti blueslaulaja Ethel Watersia. Yhtye teki Watersin kanssa myös levytyksiä vuosina 1921-1922.


title: Fletcher Henderson

text: Henderson perusti oman yhtyeen vuonna 1922. Se soitti ensin Club Alabamissa. Heinäkuussa 1924 yhtye siirtyi Roselandin klubille, kun siellä aiemmin esiintynyt Armand J. Pironin orkesteri siirtyi New Orleansiin. Hendersonin yhtye sai pian mainetta New Yorkin parhaana "värillisenä" ryhmänä. Vuonna 1925 siihen kuului jo erittäin nimekäs esiintymiskaarti sisältäen esimerkiksi jazzin suurimpiin legendoihin kuuluvat Coleman Hawkinsin ja Louis Armstrongin. Henderson oli itse tuonut Armstrongin New Yorkiin, mikä on yksi jazzin historian käännekohtia. Armstrongilta aiemmin Paul Whitemanilta vaikutteita saanut Henderson alkoi saada inspiraatiota yhtyeen kehittyneempää orkestraatiota varten. 1920-luvulla useimmat yhtyeen sovituksista olivat Don Redmanin tai Benny Carterin laatimia. Sovittajana Henderson toimi itse ahkerammin 1930-luvun puolella.


title: Fletcher Henderson

text: Hendersonin yhtye levytti 1920- ja 1930-lukujen aikaan lähes kaikille mahdollisille levymerkeille, mitä tuolloin alueella oli toiminnassa. Näitä olivat 1920-luvulla Black Swan, Vocalion, Paramount, Columbia, Olympic, Ajax, Pathe, Edison, Emerson, Brunswick ja Plaza. Columbia ja Brunswick/Vocalion olivat Hendersonin pitkäaikaisimpia yhteistyökumppaneita. Hän itse oli 1920-luvun alkuvuosina Black Swanissa töissä. 1930-luvun levy-yhtiöitä, joille Hendersonin yhtye levytti, olivat Columbia, Crown, ARC, Victor, Vocalion ja Decca.


title: Fletcher Henderson

text: Kun Henderson 1930-luvulla pääsi vauhtiin sovittajana, hän teki sovituksia myös muille yhtyeille, esimerkiksi Teddy Hillin, Isham Jonesin ja Benny Goodmanin ryhmille. 1940-luvulla hän otti itse käyttöönsä Sun Ran tekemiä sovituksia. Sun Ra oli itse innoissaan Hendersonin yhtyeen soitosta ja kertoi olleensa syvästi vaikuttunut kuullessaan sitä ensimmäistä kertaa.


title: Fletcher Henderson

text: Henderson ei muista ansioistaan huolimatta menestynyt taloudellisella puolella ja osin tähän liittyen hänen yhtyeensä alkoi hajota 1929 tapahtuneen pörssiromahduksen jälkimainingeissa. Henderson tienasi rahaa nyt myymällä sovituksiaan, joita erityisesti Goodmanin orkesteri otti käyttöönsä. Vuonna 1939 Hendersonin yhtye hajaantui lopullisesti ja hän itse liittyi Goodmanin orkesteriin pianistina. Myöhemmin hänestä tuli kyseisen orkesterin täysipäiväinen sovittaja. 1940-luvulla Henderson kokosi vielä muutaman kerran oman yhtyeen sekä kierteli Ethel Watersin mukana. Vuonna 1950 Henderson sai sairaskohtauksen, joka johti osittaiseen halvaantumiseen. Tämä teki pianonsoiton mahdottomaksi. Hän kuoli kaksi vuotta myöhemmin New Yorkissa.


title: Luxury Spit

text:
Luxury Spit on vuonna 1994 perustettu oululainen yhtye. Yhtyeen laulaja-kitaristi ja laulujen tekijä on myös Radiopuhelimet-yhtyeessä soittava Antti Annunen. Yhtye on julkaissut pitkäsoiton, "High Presentation" (1998) sekä singlen "Lady Ice / Waxman" (1997) Rubber Rabbit Rock'n'Roll Recordsin kautta. Yhtyeen toinen pitkäsoitto "We Are The Universe" ilmestyi 13. maaliskuuta 2009.
Antti Annunen on kertonut New Rising Suns -yhtyeen olevan jatkoa Luxury Spitille. Annunen mainitsee yhtyeen jo keväällä 2006 ilmestyneessä Radiopuhelimet-kirjassa. Siinä yhtyeen kokoonpanoksi kerrotaan Annunen, Jussi Nykänen, Mikko Heikkinen ja Jyrki Raatikainen. Yhtye valmistelee studioalbumia.


title: Girolamo Giovinazzo

text: Girolamo Giovinazzo (s. 10. syyskuuta 1968 Rooma) on italialainen judoka.


title: Girolamo Giovinazzo

text: Giovinazzo on voittanut urallaan kaksi olympiamitalia: hopeaa Atlantasta 1996 60 kilon sarjasta ja pronssia neljä vuotta myöhemmin Sydneystä 66 kilon sarjassa. EM-tasolla hän on menestynyt myös hyvin; suurimpana saavutuksena 60 kilon mestaruus Gdanskista 1994. Hopeaa hän on saanut kerran ja pronssia henkilökohtaisessa kilpailussa neljästi ja joukkuekilpailussa kolmasti.


title: Mirka Rantanen

text: Mirka ”Leka” Rantanen (s. 28. elokuuta 1971 Viiala) on suomalainen rumpali.


title: Mirka Rantanen

text: Rantanen soittaa yhtyeissä King Company (ex- No Man’s Land), Warmen, Northern Kings, Raskasta Joulua, ja on soittanut myös yhtyeissä Thunderstone, Tunnelvision ja Kotipelto. Hän on levyttänyt ja keikkaillut myös muun muassa Tommi Läntisen, Loud Crowdin, Strandberg Projectin, Monstervision Freakshow’n, Ari Koivusen, Guitar Heroesin, Revolution Renaissancen, Katran, Joe Lynn Turnerin sekä Timo Tolkin Saana – Warrior of Light -projektin kanssa.


title: Mirka Rantanen

text: Vuonna 2007 Rantanen esiintyi Hackmanin Heavy Metal Tour -kierrätyskampanjan televisiomainoksissa.


title: Mirka Rantanen

text: Mirka Rantanen on myös lastenmusiikkiyhtye Hevisauruksen perustaja ja keksijä. Levy-yhtiö Sony Musicin kanssa tulleen välirikon jälkeen hän perusti lastenmusiikkiyhtyeen Sauruxet.


title: Mirka Rantanen

text: Rantanen palkittiin Emma-patsaalla parhaasta kotimaisesta lastenalbumista vuonna 2011 (Hevisaurus – "Hirmuliskojen yö").


title: Mirka Rantanen

text: Rantanen on toiminut myös tuottajana seuraavilla suomalaisilla musiikkivideoilla:


title: .ru

text: .ru on Venäjän federaation Internet-maakoodi verkkotunnuksia varten. Tunnus on ollut käytössä 7. huhtikuuta 1994 lähtien. Sen kyrillinen vastine on .рф. .ru korvasi Neuvostoliiton entisen maatunnuksen .su:n.


title: .eg

text: .eg on Egyptin Internet-maakoodi verkkotunnuksia varten. Tunnus on ollut käytössä vuodesta 1990 lähtien. Henkilöllä, joka tahtoo rekisteröidä maatunnuksen täytyy olla paikallinen edustaja tai verkkotunnuksen on sijaittava egyptiläisellä DNS-palvelimella.


title: .eg

text: On olemassa kahdeksan erilaista toisen asteen tunnustyyppiä:


title: .gp

text: .gp on Guadeloupen Internet-maakoodi verkkotunnuksia varten. Tunnus laadittiin vuonna 1996. Tunnus on maksullinen ja hinta riippuu siitä, onko asianomainen Guadeloupen asukas vai ei, asukkaille hinta on 30€/vuosi kun muille se on 60€/vuosi. Rekisteröinnit tehdään suoraa toiselle asteelle tahi kolmannelle asteelle, esimerkiksi näitä ovat: .com.gp, .net.gp, .mobi.gp, .edu.gp, .asso.gp, tahi .org.gp. Rekisteröinnin yhteydessä on sallittua käyttää enintään kahta numeroa.


title: Jimmie Wood

text: Jimmie Wood on yhdysvaltalainen muusikko, laulaja, sekä satunnainen näyttelijä, joka tunnetaan parhaiten Imperial Crowns yhtyeensä keulahahmona, jossa hän myös soittaa harmonikkaa.


title: Jimmie Wood

text: Wood syntyi näyttelijä perheeseen ja pian muutti Houstonista Los Angelesiin pyrkiäkseen muusikoksi. Tämän jälkeen hän on äänittänyt musiikkia muun muassa Bruce Springsteenin, Johnny Rottenin, Ofra Hazanin, Etta Jamesin, Bruce Hornsbyn ja Chuck E. Weissin kanssa. Wood on yhtyeensä lisäksi tehnyt musiikkia useisiin elokuviin ja televisiomainoksiin.


title: Jimmie Wood

text: Hän myös tehnyt muutamia näytelmärooleja elokuviin ja televisiosarjoihin, kuten Suckers ja Siskoni on noita. Wood on myös lainannut ääntään animaatioon Villit Marjaset, sekä oli vuoden 2007 "Transformers"-elokuvassa Bonecrusherin äänenä. Kyseiset ääniefektit lisättiin myös elokuvassa "" Crowbar-nimiselle Decepticonille.


title: Kirkastusvuori

text: Kirkastusvuori tarkoittaa vuorta, jolla Raamatun mukaan tapahtui Kristuksen kirkastuminen, jonka yhteydessä Mooses ja Elia ilmestyivät Jeesuksen opetuslapsille Pietarille, Jaakobille ja Johannekselle. Kirkastusvuori on vanhan tradition mukaan Taaborin vuori, mutta on myös esitetty, että se olisi voinut olla Hermonvuori.


title: Sivetoni

text: Sivetoni (CHO) on makrosylinen ketoni, joka on yksi vanhimmista tunnetuista hajusteista. Aine tuoksuu myskille ja sitä eristetään afrikansivettikissasta.. Aineen haju on mielyttävä laimeina liuoksina.


title: Noto

text: Noto on Italian kaupunki ja kunta, jossa on noin 24 000 asukasta. Se sijaitsee Sisilian saarella, Syrakusan maakunnassa. Kunnan pinta-ala on 555 neliökilometriä.


title: Noto

text: Kunnan rajanaapurit ovat Avola, Canicattini Bagni, Ispica, Modica, Pachino, Palazzolo Acreide, Rosolini ja Syrakusa


title: Noto

text: Noton perustivat sikulit antiikin aikana. Tämän jälkeen sen valloittivat kreikkalaiset ja se joutui Syrakusan tyrannin Hieron I:sen alaisuuteen. Kaupunki tunnettiin tuona aikana nimellä Netum. Kreikkalaisilta Noto siirtyi roomalaisille, Bysantille ja arabeille.


title: Noto

text: Arabihallinnon aikana Noto nostettiin Val di Noton alueen pääkaupungiksi ja kaupunki kukoisti. Talous ja kulttuuri jatkoi nousuaan edelleen normannien ja Aragonian alaisuudessa ja kaupunki saavutti huippukautensa juuri ennen vuoden 1693 maanjäristystä, joka tuhosi koko kaupungin. Kaupunki jälleenrakennettiin Asinarojoen vasemmalle rannalle kuusi kilometriä kaakkoon vanhasta kaupungista. Nykyinen Noton kaupunki sijaitsee tällä paikalla 10 kilometrin päässä Joonianmeren rannasta. Uudelleenrakentaminen tehtiin Espanjaa edustaneen Camastran herttuan johdolla. Projektia työstivät monet sisialaiset taiteilijat, kuten Paolo Labisi, Vincenzo Sinatra ja Rosario Gagliardi. Uusi paikka oli sopiva lineaariselle barokkityylisellä kaupunkisuunnittelulle. Kaupunki rakennettiin ylimystön tarpeiden mukaan, sillä he saivat kaupungin korkeimmat paikat, kun papistojen rakennukset pääsivät kaupungin keskustaan. Tavalliset kansalaiset jäivät näiden ympärille. Kaupunki rakennettiin kalkkikivestä, joka on saanut vuosien mittaan tunnusomaisen hunajankultaisen värinsä.


title: Noto

text: Maanjäristyksessä horjunut talous elpyi 1700-luvun puoliväliin mennessä, mutta kaupungin merkitys väheni vuoden 1817 jälkeen. Syrakusasta tuli tuolloin alueen pääkaupunki. Toisen maailmansodan jälkeen Noton vanha keskusta on hiljalleen autioitunut, kun kaupungin eteläpuolella on rakennettu uusia kortteleita.


title: Noto

text: Noton pääkatu "Corso Vittorio Emanuele" jakaa kaupungin kahtia. Katu alkaa itäpäässä "Porta Reale" -portista, joka 1800-luvulla rakennettu massiivinen riemukaarimainen portti. Corsto Vittorio Emanuelelle on kolme aukiota, joista länteen kuljettaessa ensimmäinen on "Piazza Immacolata". Aukiota hallitsee koruton Sinatran suunnittelema kirkko "Chiesa di San Francesco", jossa on useita merkittäviä taideoteoksia, joita siirrettiin tänne tuhoutuneen vanhan kaupungin fransiskaanikirkosta. Kirkon vasemmalta puolelta lähtee "Via San Francesco d'Assisi" -katu, jolla on vanhasta vartiotornistaan tunnettu luostari "Monastero del Santissimo Salvatore".


title: Noto

text: "Piazza Municipio" on komein ja vilkkain kaupungin aukioista. Vasemmalla reunalla on "Palazzo Ducezio" -palatsi ja tätä vastapäätä kaupungin katedraali ("Chiesamadre San Nicolò"). Katedraalin katto romahti vuonna 1996. Rakennuksessa säilytetään kaupungin suojelupyhimyksen Corrado Confalonierin uurnaa. Palatsin julkisivu on kaarevalinjainen ja sitä reunustaa Sinatran suunnittelema portiikki. Palatsin yläosa on lisätty 1950-luvulla. Aukion vasemmalla sivustolla näkyy vielä "Basilica del Santissimo Salvatore" -kirkon julkisivu.


title: Noto

text: Oikealle pääkadusta johtava katu "Via Nicolaci" nousee "Chiesa di Montevergine" -kirkolle, jonka koveraa fasadia reunustaa kaksi kellotornia. Kadun varrella on monia barokkirakennuksia, joista merkittävin lienee "Palazzo Nicolaci di Villadorata" -palatsi koristeellisine parvekkeineen. Palatsi on 1600-luvulta ja siinä on nykyään kaupunginkirjasto. Kolmas pääkadun aukioista on "Piazza XVI Maggio", jonka huomiota herättävin piirre on Gagliardin suunnittelema "Chiesa di San Domenico" -kirkon kupera julkisivu. Kirkon edessä on julkinen puutarha "Villetta d'Ercole", jossa 1700-luvulta peräisin oleva suihkulähde ja vastapäätä on "Teatro Vittorio Emanuele III" -teatteri 1800-luvulta.


title: Noto

text: Pääkadun vasemmalla puolella "Via Ruggero VII" -kadun varrella on kovera "Chiesa del Carmine" -kirkon julkisivu. Toisella puolella pääkatua sen rinnalla kulkevalla kadulla "Via Cavour" on monia mielenkiintoisia rakennuksia, kuten "Palazzo Astuto" ja "Palazzo Trigona Cannicarao". Vähän matkan päässä on myös Gagliardin suunnittelema kirkko "Chiesa del Santissimo Crocefisso", jossa on Francesco Lauranan maalaus.


title: Noto

text: Entinen Noton kaupunki, Noto Antica, sijaitsee vajaan kymmenen kilometrin matkan päässä luoteessa. Matkan varrella on 1700-luvulta oleva pyhäkkö "Eremo di San Corrado fuori le Mura", joka on rakennettu Pyhän Corradon 1300-luvulla asuinpaikkanaan käyttämän luolan viereen. Noto Antica sijaitsee Monte Alveria -vuoren harjanteella kahden syvän rotkon välissä helposti puolustettavalla paikalla. Noto Antican vanha katujärjestelmä on säilynyt koskemattomana ja kivimurskan sekä kasvillisuuden seasta löytyy edelleen muutamia raunioita.


title: Noto

text: Muita kunnan alueella löytyviä nähtävyyksiä ovat Castelluccion esihistoriallinen kylä ja rannan suunnasta löytyvä Eloron kreikkalaisen kaupungin rauniot. Lido di Noton kylässä on hyvät hiekkarannat ja rannikolla on myös Vendicarin luonnonsuojelualue.


title: .lv

text: .lv on Latvian Internet-maakoodi verkkotunnuksia varten. Tunnus laadittiin vuonna 1993. Rekisteröinti on sallittua suoraan toiselle asteelle tai kolmannelle asteelle. Osoite myönnetään kelle tahansa hakijalle, vaikka pääasiassa osoitteita myönnetään kotimaisille käyttäjille. Tunnuksella ei ole kauheasti Latvian ulkopuolista käyttöä muutamia poikkeuksia lukuun ottamatta, esimerkiksi jotkut tahot käyttävät sitä Las Vegasin tunnuksena tahi osoittamaan rakkautta () esimerkiksi my.lv, mutta tämän kaltainen käyttö ei ole kovin yleistä.


title: Antti Mäkinen (evankelista)

text: Antti Mäkinen (9. marraskuuta 1857 Kuru – 18. huhtikuuta 1936) oli suomalainen kirjailija, toimittaja ja vapaakirkollisen liikkeen saarnaaja. Hän käytti nimimerkkejä "Aliquis", "Lieto" ja "-n". Mäkinen käänsi myös suomeksi lähinnä uskonnollista kirjallisuutta.


title: Antti Mäkinen (evankelista)

text: Antti Mäkisen isä oli torppari Antti Kuoppamäki ja äiti Maria Leponiemi.


title: Antti Mäkinen (evankelista)

text: Antti syntyi köyhään kotiin Kurun Kuoppamäen torppaan. Lapsuutensa aikana Mäkinen luki kaikki kodissaan olleet uskonnolliset kirjat ja lainasi sikäläisestä lainakirjastosta useimmat kirjat. Mäkinen ei käynyt kansakoulua, mutta kaksitoistavuotiaansa yhden suven aikana opiskeli kansakoulun opettajan johdolla. Sitten Mäkinen pääsi kauppapalvelukseen Kurun Toikolle, jossa toimessa hän ehti olla vuoden verran, jonka jälkeen hän alkoi jälleen opiskella, mm. latinaa.


title: Antti Mäkinen (evankelista)

text: Antti Mäkinen aloitti opinnot Helsingin suomalaisesta alkeisopistosta syksyllä 1874 ja valmistui ylioppilaaksi keväällä 1881. Antti Mäkinen kirjoittautui jumaluusopilliseen tiedekuntaan Keisarillisessa Aleksanterin-Yliopistossa ja suoritti siinä ns. »pienen teologian» ynnä stipendiattitutkinnon filosofiassa, kreikassa ja latinassa.


title: Antti Mäkinen (evankelista)

text: Antti Mäkinen oli tutkijaluonne, ahkera kirjoittaja, rauhallinen luonteeltaan, ystävällinen ja sopuisa mies. Mäkinen oli lukenut ahkerasti Lutherin ja Johann Arndtin teoksia. Mäkisen omaksuma sovinto-oppi oli luterilaisen puhdasoppisuuden mukainen, vaikkakin Spurgeonilta vaikutteita saanut. Ratkaisevissa ja vaikeissa tilanteissa Mäkinen oli hidas ja epävarma. Puhujana Mäkinen oli hyvin perusteellinen ja raamatullinen, mutta hiukan kuivahko.Raitio, Palvelijan poluilta, s. 39


title: Antti Mäkinen (evankelista)

text: Antti Mäkinen toimi 1880-luvulta alkaen yhtenä vapaakirkollisen herätysliikkeen johtomiehistä yhdessä Constantin Boijen, Hjalmar Braxénin, F. W. Lönnbeckin ja Edvard Björkenheimin kanssa. Mäkinen opiskeli lokakuusta 1883 toukokuuhun 1884 Lontoossa Henry Grattan Guinnessin lähetysopistossa "Harley Housessa" ja tutustui siellä Kiinassa tehtävään lähetystyöhön. Palattuaan Suomeen Mäkinen teki Kiinan lähetystyötä tunnetuksi ja hänen toimintansa tuloksena vuonna 1891 Kiinaan lähti ensimmäinen suomalainen lähetystyöntekijä, neiti Agnes Meyer.


title: Antti Mäkinen (evankelista)

text: Vuodesta 1884 alkaen Antti Mäkinen toimi Tampereella etupäässä raittiustyöntekijänä ja 1885 alkaen raittiuslehti "Aamunairuen" toimittajana.


title: Antti Mäkinen (evankelista)

text: Mäkinen meni naimisiin 1886 Emma Åhmanin (s. 1849, k. 1915) kanssa ja asettui asumaan Helsinkiin Merikadulle, Emma Åhmanin v. 1883 perustaman lastenkodin yhteydessä olevaan asuntoon. Vuodesta 1886 lähtien Mäkinen toimi matkustavana herätyssaarnaajana. Hän piti saarnoja suomeksi ruotsinkielisen vapaakirkollisen seurakunnan Allianssitalolla ja toimi vuodet 1888–1900 vapaakirkollisen Suomen Viikkolehden toimittajana.


title: Antti Mäkinen (evankelista)

text: Antti Mäkinen toimi Hjalmar Braxênin poissa ollessa 1886–1887 Tampereen Vapaaseurakunnan saarnaajana ja piti kokouksia Kurussa, Ruovedellä, Ikaalisissa, Parkanossa ja Porissa.


title: Antti Mäkinen (evankelista)

text: Vanha C. J. Hildenin rakennuttama vapaakirkollinen rukoushuone tuhoutui tulipalossa helmikuussa 1888. Tilalle rakennuttu uusi suurempi rukoushuone vihittiin käyttöön 16.9.1888. Vihkimistilaisuudessa Adolf Edvard Björkenheim piti ruotsinkielisen puheen ja Antti Mäkinen suomenkielisen.


title: Antti Mäkinen (evankelista)

text: Vuonna 1899 suomenkielistä vapaakirkon seurakuntaa Helsingissä johtaneesta Mäkisestä tuli Vapaan Lähetyksen matka-asiamies. Antti Mäkinen oli vapaakirkollisen Lähetyskomitean jäsen sen perustamisesta v. 1889 alkaen.


title: Antti Mäkinen (evankelista)

text: Antti Mäkinen oli Vapaakirkollisen järjestäytymistä valmistelevan komitean jäsen 1889–1900. Komitean puheenjohtajana aloitti J. A. Kallberg, mutta melko pian hän luopui tehtävästään siirtyen ruotsinkielisen sihteerin työhön ja Antti Mäkinen tuli hänen tilalleen puheenjohtajaksi 1893–1900. Myöhemmin Antti Mäkinen sai tehtäväkseen myös lähetyksen sihteerin työn Oulun vuosikokouksessa 1899 ja aluejohtajan toimet.


title: Antti Mäkinen (evankelista)

text: Vapaakirkollisen ulkolähetystyön nopeata kasvua pidetään ensi sijassa Fredrik Fransonin ja Antti Mäkisen elävän ja voimakkaan julistuksen ja toiminnan tuloksena.


title: Antti Mäkinen (evankelista)

text: Keväällä 1900 Mäkinen luopui vastuutehtävistään sairautensa vuoksi. Mäkinen matkusti Englantiin 1900 ja oli siellä kevääseen 1901 asti. Hän palasi 1906 takaisin saarnaajan tehtäviin, mutta joutui jättämään tehtävän 1910 sairastelun ja raamattukurssien pidon takia. Mäkinen joutui vetäytymään lopullisesti syrjään 1912 mielenterveyden ongelmien takia. Mäkinen vietti elämänsä viimeiset vuodet Sipoonjoen itärannalla sijaitsevassa Nikkilän sairaalassa.


title: Antti Mäkinen (evankelista)

text: Antti Mäkinen oli vapaakirkollisen liikkeen kirjailijoista tuotteliaimpien joukossa ja hänen kirjojaan arvostettiin. Hän oli '’Aamunairut’’-nimisen kristillisen raittiuslehden toimittajana 1884–1887. Mäkisen toimiessa "Suomen Viikkolehden" toimittajana 1888–1900 lehti oli parhaimmillaan. Mäkinen oli myös ahkera kirjojen suomentaja, hänen tunnetuin käännöstyönsä oli John Bunyanin "Kristityn vaellus tästä maailmasta tulevaan" vuonna 1887.


title: Will Self

text: Will Self (s. 26. syyskuuta 1961) on brittiläinen kirjailija. Will Selfin satiirinen esikoisnovellikokoelma ilmestyi 1991, ja Self valittiin yhdeksi Britannian parhaista nuorista kirjoittajista. Romaanien ja novellien lisäksi Self on kirjoittanut artikkeleita ja arvosteluja useisiin lehtiin. Self toimi myös The Observerin kolumnistina vuoteen 1997 saakka, minkä jälkeen hän siirtyi The Independentiin.


title: Will Self

text: Self on teoksellaan "Umbrella" ehdokkaana ('long listed') vuoden 2012 Booker-palkinnon saajaksi.


title: Lotus 98T

text:
Lotus 98T oli Gérard Ducarougen ja Martin Ogilvien suunnittelema auto, jota Lotus talli käytti kaudella . Autoa ajoivat brasilialainen Ayrton Senna ja britti Johnny Dumfries. Autossa oli Goodyearin renkaat ja se käytti Elfin polttoaineita. Sillä saavutettiin kaksi voittoa, kahdeksan paalupaikkaa ja kahdeksan palkintosijaa. Pisteitä autolla kerättiin yhteensä 58, ja ne oikeuttivat kolmanteen sijaan valmistajien MM-sarjassa.
Lihavointi tarkoittaa paalupaikkaa, "kursivointi" kilpailun nopeinta kierrosta.


title: Melinda Metz

text: Melinda Metz on yhdysvaltalainen nuortenkirjailija. Häneltä on suomennettu kymmenosainen "Roswell High" -nuortenkirjasarja. Roswell-televisiosarjan pilottijakso perustui Metzin sarjaan.


title: Melinda Metz

text: Metz on kirjoittanut kirjoja moniin kirjasarjoihin, kuten "The New Adventures of Mary-Kate and Ashley", "Ghosts of Fear Street", ja "Goosebumps Presents".


title: Korkeakosken koulu

text: Korkeakosken koulu on Kotkassa Korkeakosken kaupunginosassa sijaitseva peruskoulu, jossa toimivat vuosiluokat 1–6. Koulun oppilasmäärä on 210 (vuonna 2009).


title: Korkeakosken koulu

text: Kymin kunnan Korkeakosken koulu aloitti toimintansa vuonna 1909 Kierikkalan kylässä Kymijoen Korkeakoskenhaaran länsipuolella. Oma puurakenteinen koulurakennus Kymijoen itäpuolelle Korkeakosken kylään valmistui vuonna 1911. Samalle tontille puukoulun kanssa valmistui vuonna 1935 kivirakenteinen koulurakennus ja vuonna 1955 niin sanottu pahvikoulu. Koulurakennuksista vanhimmassa eli puukoulussa toimii nykyisin päiväkoti, mihin tarkoitukseen rakennus peruskorjattiin vuonna 2005.


title: Korkeakosken koulu

text: Korkeakosken koulun perustamiseen vaikutti koululaisten pitkä matka Helilään asti kouluun. Koulupiiriin kuuluivat Korkeakosken, Eskolan, Kierikkalan ja Laajakosken kylät. Korkeakosken koulun perustamisen jälkeen koulupiirin pohjoisosiin perustettiin myöhemmin Pernoon ja Kymin (alun perin Kankaan) koulut, joiden oppilaat tulivat Laajakosken, Peippolan ja Pernoon kylien alueelta. Näiden koulujen lakkauttamisen jälkeen oppilaat käyvät taas Korkeakosken koulua lukuun ottamatta Kymijoen länsipuolella sijaitsevaa Pernoon kylää, jonka oppilaat käyvät Jäppilän koulua.


title: Korkeakosken koulu

text: Koulun ensimmäinen opettaja oli Manta (Mandi Kotiranta). Mantaa pidettiin hyvänä opettajana, hän piti luokan aina hyvässä järjestyksessä. Mantalle oli tärkeää että pulpetissa on aina oikea järjestys; vasemmassa ylänurkassa oli palttinen nenäliinä, jota ei saannut käyttää. Oikeassa ylänurkassa oli mustekynän terän pyyhin, joka oli askarreltu itse. Vasemmassa alanurkassa oli Porvoon öljyväriliiturasia, jossa oli kuusi lyhyttä ja kovaa väriä. Oikeassa alanurkassa oli 20 cm pituinen puinen viivotin.


title: Johan Franzén

text: Johan Franzén (s. 23. joulukuuta 1979 Vetlanda, Ruotsi) on ruotsalainen ammattilaisuransa lopettamaan joutunut jääkiekkoilija, pelipaikaltaan oikea laitahyökkääjä.


title: Johan Franzén

text: Franzénin jääkiekkoura alkoi Vetlandan kunnan lähellä sijaitsevan Landsbron joukkueessa Boro Vetlanda HC:ssä, jossa sai vuoden pelikiellon taklattuaan tuomarin. Vuonna 1999 hänen uudeksi seurakseen tuli HockeyAllsvenskanin Tranås AIF. Pelattuaan joukkueessa yhden kauden ajan Franzén siirtyi Linköpingiin, jossa hän pelasi viisi kautta. Hän auttoi joukkuetta nousemaan Elitserieniin vuonna 2001. Kaudella 2005–06 Franzén siirtyi Detroit Red Wingsin NHL-joukkueeseen ja keräsi tulokaskaudellaan 80 ottelussa 16 pistettä (12 maalia, 4 syöttöä).


title: Johan Franzén

text: Kevään 2006 maailmanmestaruuskilpailuissa Franzén oli mukana Ruotsin MM-kultaa voittaneessa joukkueessa. Saman vuoden elokuussa hän teki Detroit Red Wingsin kanssa kolmen vuoden pituisen ja 2,8 miljoonan Yhdysvaltain dollarin arvoisen sopimuksen.


title: Johan Franzén

text: Nashville Predatorsia vastaan 30. maaliskuuta 2008 pelatussa NHL-ottelussa Franzén teki tuon kuukauden kuudennen voittomaalinsa. Näin hän rikkoi Gordie Howen helmikuussa 1952 tekemän ja tammikuussa 1956 toistaman yhden kuukauden aikana tehtyjen voittomaalien seuraennätyksen (5). Howen ennätyslukemiin oli aiemmin kyennyt myös Henrik Zetterberg tammikuussa 2007. Howe oli paikalla seuraamassa ottelua, jossa Franzén rikkoi ennätyksen, sillä pelin yhteydessä juhlittiin hänen 80:nnetta syntymäpäiväänsä.


title: Johan Franzén

text: NHL:n pudotuspeleissä kaudella 2007–2008 Franzén rikkoi Detroit Red Wingsin pudotuspelien maaliennätyksen. Aiemmin ennätystä oli pitänyt hallussaan Petr Klíma 10 osumallaan. Samalla kaudella Franzén teki maalin viidessä peräkkäisessä pudotuspeliottelussa. Detroitin joukkueessa vastaavaan suoritukseen olivat aiemmin pystyneet ainoastaan Gordie Howe (1949 ja 1964) ja Ted Lindsay (1952).


title: Johan Franzén

text: Franzénilla on maailmanmestaruus vuodelta 2006 ja kauden 2007–2008 päätteeksi Franzénin kausi päättyi Stanley Cup -voittoon.


title: Johan Franzén

text: 2. helmikuuta 2011 ottelussa Ottawa Senatorsia vastaan Franzén teki viisi maalia yhdessä ottelussa 44:ntenä pelaajana NHL:n historiassa. Hän on toiseksi viimeisin pelaaja, joka on tehnyt viisi maalia yhdessä ottelussa.


title: Johan Franzén

text: Franzen sai tammikuussa 2015 uransa viidennen aivotärähdyksen. Sen jälkioireet olivat vakavat, eikä hän pystynyt pelaamaan loppukaudella. Kaudella 2015–2016 Franzén kävi yrittämässä paluuta, mutta kykeni pelaamaan vain kahdessa pelissä. Kaudet 2016–2017 ja 2017–2018 hän oli kokonaan pelaamatta.


title: David Kross

text: David Kross (s. 4. heinäkuuta 1990 Bargteheide, Schleswig-Holstein, Saksa) on saksalainen näyttelijä. Hän on esiintynyt muiden muassa elokuvissa "Hilfe, ich bin ein Junge!" (2002), "Knallhart" (2006), "Lukija" (2008), "Sotahevonen" (2011) ja "Into the White" (2012).


title: Alexandra Maria Lara

text: Alexandra Plătăreanu eli Alexandra Maria Lara (s. 12. marraskuuta 1978) on romanialaissyntyinen nykyään Saksassa asuva näyttelijä, joka on esiintynyt muun muassa elokuvissa "Der Tunnel" (2001), "Perikato" (2004), "Control" (2007), "Lukija" (2008) ja "Rush" (2013).


title: Heino Ferch

text: Heino Ferch (s. 18. elokuuta 1963) on saksalainen näyttelijä. Hän on työskennellyt teatterissa, televisiossa ja elokuvissa. Viimeksi mainittujen joukossa ovat "Der Tunnel" (2001) ja "Perikato" (2004).


title: Da Da (Kuulat sekaisin)

text: Da Da (Kuulat sekaisin) on tribuuttialbumi, joka sisältää Popeda -yhtyeen kappaleita muiden esittäminä. Albumi julkaistiin 4. kesäkuuta 2008.


title: Da Da

text: Da Da voi tarkoittaa seuraavia asioita:


title: Red Bull -lentopäivä

text: Red Bull -lentopäivä () on Red Bullin kehittämä tapahtuma, jossa kilpailijat yrittävät lentää itserakennetuilla laitteilla. Ensimmäinen Red Bull -lentopäivä järjestettiin Itävallan Wienissä vuonna 1991. Sittemmin tapahtuma on levinnyt ympäri maailmaa jo yli 70 kaupunkiin. Parhaimmillaan tapahtumaa on seurannut paikan päällä jopa 250 000 katsojaa.


title: Red Bull -lentopäivä

text: Suomen ensimmäinen ja toistaiseksi ainoa RedBull Lentopäivä järjestettiin Helsingin Hakaniemessä 24. elokuuta 2008. Suomen ensimmäisen lentopäivän voitti Team Hazard, johon kuuluivat Toni Röyhy, Jarkko Salmi, Ari Vilamaa sekä Petteri Salo. Voittajajoukkue teki päivän pisimmän lennon, jolle kertyi mittaa 16,2 metriä. Lentomatkan lisäksi arvostelussa otetaan huomioon itse lentolaitteen ulkonäkö ja tekniikka sekä joukkueen lavashow. Vuoden 2008 tapahtumaan haki 212 joukkuetta, joista 40 valittiin kilpailuun.


title: Tmolos

text: Tmolos, , oli kreikkalaisessa mytologiassa Lyydian kuningas, jonka puoliso Omfale peri valtaistuimen miehensä kuoleman jälkeen.


title: Tmolos

text: Tmolos-vuori, jonka juurella Lyydian muinainen pääkaupunki Sardis sijaitsi, on saanut nimensä tämän myyttisen hallitsijan mukaan. Ovidius kertoo Tmoloksen – mahdollisesti kuninkaan itsensä – olleen myös tämän vuoren henkilöitymä ja sen jumala. Tmolos toimi tuomarina Panin ja Apollonin soittokilpailussa ja ratkaisi sen jälkimmäisen hyväksi. Ainoastaan kuningas Midas oli tuomion oikeellisuudesta toista mieltä, jolloin Apollon rankaisi häntä muuttamalla hänen korvansa aasin korviksi.


title: Tmolos

text: Plutarkhos kertoo Tmoloksen olleen Areen ja Theogonen poika, joka nähdessään Artemiin seuralaisiin kuuluneen nymfi Arrhippen rakastui tähän palavasti. Kun hän ei muuten saanut neitoa itselleen, hän päätti maata tämän väkisin. Arrhippe pakeni kuningasta Artemiin temppeliin, jossa Tmolos kaikesta huolimatta toteutti mielihalunsa. Teon seurauksena Arrhippe hirtti häpeästä itsensä, jolloin Artemis lähetti raivon härän, joka heitti kuninkaan sarvillaan kivikkoon kuolemaan. Tmoloksen poika Theoklymenos hautasi isänsä vuorelle ja nimesi vuoren isänsä mukaan.


title: Jozef Stümpel

text: Jozef Stümpel (s. 20. heinäkuuta 1972 Nitra, Tšekkoslovakia) on slovakialainen jääkiekkoilija, pelipaikaltaan keskushyökkääjä. Hän pelaa Slovakian Extraligan HK Nitrassa. Stümpel on pelannut urallaan 957 ottelua NHL-liigassa.


title: Jozef Stümpel

text: Stümpel aloitti pääsarjauransa Tšekkoslovakian pääsarjassa pelanneessa slovakialaisjoukkueessa HK Nitrassa, jossa pelasi kauden 1990–1991. Boston Bruins varasi hänet toisella kierroksella numerolla 26 . Kauden 1991–1992 Stümpel pelasi pääasiassa 1. Bundesliigassa Kölner Haien riveissä, mutta loppukaudesta pelasi myös viisi ottelua NHL:ssä Bostonissa. Seuraavalla kausi oli Stümpelin ensimmäinen kokonainen Pohjois-Amerikassa. Hän pelasi sekä Bostonissa että AHL-liigan Providence Bruinsissa, jossa teki peräti 92 pistettä 56 ottelussa.


title: Jozef Stümpel

text: Lopullisesti Stümpel vakiinnutti paikkansa Bostonin kokoonpanossa kaudella 1994–1995, jolloin hänen ei tarvinnut enää pelata farmijoukkueessa. Kauteen vaikutti kuitenkin NHL:n työsulku, joten alkukauden Stümpel pelasi DEL-liigassa pelanneessa Kölner Haiessa. Kaudella 1996–1997 Stümpel teki 76 pistettä ja oli Bostonin paras pistemies. Ennen seuraavan kauden alkua hänet kuitenkin kaupattiin Sandy Mogerin kanssa Los Angeles Kingsiin vaihdossa Dmytro H’rystytšiin ja Byron Dafoeen. Ensimmäisellä Kings-kaudellaan Stümpel oli jälleen joukkueensa paras pistemies tehtyään uudet ennätyspisteensä 21+58. Seuraavien kahden kauden ajan Stümpel kärsi loukkaantumisista. Kaudella 1999–2000 hän ei pystynyt pelaamaan 25 ottelussa tyrän ja polviruhjeen takia. Stümpel keräsi silti eniten maalisyöttöjä Los Angelesin joukkueesta. Stümpel ei päässyt Los Angelesin kanssa yhteisymmärrykseen uudesta sopimuksesta, joten Stümpel teki lokakuun alussa kuukauden sopimuksen Slovakian pääsarjassa pelaavan Slovan Bratislavan kanssa. Los Angelesiin Stümpel palasi kuitenkin pian tehtyään joukkueen kanssa uuden monivuotisen sopimuksen.


title: Jozef Stümpel

text: Kauden 2001–2002 Stümpel kaupattiin takaisin Bostoniin, johon siirtyi myös Glen Murray. Vaihdossa Los Angeles sai Mikko Elorannan ja Jason Allisonin. Bostonissa Stümpel ylitti pelasi jälleen tehokkaasti ylittäen kahdella kaudella 50 pisteen rajan. Hän teki kauden 2002–2003 aikana uransa 500.:nnen pisteen NHL:ssä. Kesällä 2003 Stümpel palasi Los Angelesiin, jonka kanssa teki vuoden sopimuksen. Hänen kautensa Los Angelesissa ei sujunut hyvin, sillä loukkaantumisten vaivaamana hän teki vain 37 pistettä.


title: Jozef Stümpel

text: Kaudeksi 2008–2009 Stümpel siirtyi Venäjän KHL-liigassa pelaavaan Barys Astanaan, jossa hän pelasi myös seuraavan kauden ollen joukkueen varakapteeni. Kauden 2010–2011 Stümpel pelasi Dinamo Minskissa, jonka kapteenina hän toimi. Seuraavaksi kaudeksi Stümpel siirtyi HK Spartak Moskovaan. Moskovassa hän pelasi joulukuun loppuun, jolloin hänen sopimuksensa purettiin. Tammikuun puolivälissä Stümpel teki kuun loppuun asti kestävän sopimuksen Slovakian pääsarjan HK Nitran kanssa. 24. tammikuuta 2012 uutisoitiin Stümpelin siirtyneen SM-liigassa pelaavaan Oulun Kärppiin. Stümpel pelasi Kärpissä erityisesti runkosarjan loistavin tehoin, mutta pudotuspeleissä Stümpelin vire heikkeni, ja Kärpät putosikin jo avauskierroksella. Kaudeksi 2012–2013 hän siirtyi takaisin HK Nitraan.


title: Jozef Stümpel

text: Jozef Stümpel on edustanut Slovakiaa useissa arvoturnauksissa, hänen ensimmäinen arvoturnaus oli vuoden 1996 maailmancup, jolloin hänen joukkueensa putosi alkusarjassa. MM-tasolla Stümpel on ollut voittamassa Slovakian ainoata maailmanmestaruutta Ruotsissa 2002 ja lisäksi pronssia vuotta myöhemmin Suomessa. Hän sijoittui Suomen turnauksessa myös pistepörssin toiseksi maanmiehensä Zigmund Palffyn jälkeen kerättyään tehot 4+11=15. Hän on ollut mukana myös 2004, 2005 ja 2011 MM-turnauksessa, vuoden 2004 maailmancupissa ja 2002, 2006 ja 2010 olympialaisissa.


title: Jozef Stümpel

text: Slovakian uusi päävalmentaja Vladimir Vujtek ei valinnut Stümpelia Slovakian MM-joukkueeseen vuoden 2012 kisoihin, mutta 40-vuotias kokenut Stümpel palasi Slovakian maajoukkueeseen vuoden 2013 MM-kisoihin, Vujtekin nostettua hänet uudelleen maajoukkuerinkiin.


title: Heidi Sorenson

text: Heidi Sorenson (s. 5. elokuuta 1960 Vancouver, Brittiläinen Kolumbia) on kanadalainen näyttelijä ja malli. Hän kasvoi tanskalaisessa perheessä ja asui maassa osan lapsuudestaan. Sorenson oli heinäkuussa 1981 "Playboy"-lehden "Playmate of the Month".


title: Heidi Sorenson

text: Sorenson on uransa aikana esiintynyt muun muassa elokuvassa "Kauhun yö" (1985). Nykyisin hän on naimisissa ja hänellä on tytär.


title: Mustanauhamureena

text: Mustanauhamureena ("Rhinomuraena quaesita") on mureenalaji, jota joskus pidetään meriakvaariossa.


title: Mustanauhamureena

text: Mustanauhamureena voi kasvaa noin 130 cm:n pituiseksi. Se on nuorena aivan musta. Kalan aikuistuessa sen musta väri muuttuu sinisävyisemmäksi. Naaraalle kehittyy keltainen pää. Aikuisen koiraan selkäevä, joka kulkee nauhana koko selän pituudelta, on keltainen. Värinvaihdos alkaa kalan ollessa noin 75 cm:n pituinen. Sierainten yläpuolella on korkeat lieskamaiset ulokkeet.


title: Mustanauhamureena

text: Mustanauhamureena on kotoisin Indopasifiselta merialueelta.


title: Mustanauhamureena

text: Mustanauhamureena kaivautuu hiekkaan, usein niin että sen pää pistää esille. Sitä pidetään vaikeasti hoidettavana akvaariokalana.


title: Mustanauhamureena

text: Mustanauhamureena syö pieniä kaloja ja äyriäisiä. Se syö mieluiten elävää ravintoa, mutta kärsivällisesti totuttamalla sen voi saada huolimaan pakastettua ruokaa.


title: The Art of War

text: The Art of War on power metal -yhtye Sabatonin viides studioalbumi. Kappaleiden sanoitukset käsittelevät taisteluja ja "Sodankäynnin taito" -teosta.


title: The Art of War

text: Albumi nousi Ruotsissa Sverigetopplistanin viidennelle sijalle, ja se pysyi listalla yhteensä 12 viikkoa.


title: Porto Moniz

text: Porto Moniz on kunta Portugalille kuuluvan Madeiran saaren luoteiskulmassa. Kunnassa on arviolta 2 417 asukasta (vuonna 2015) ja sen pinta-ala on 82,9 neliökilometriä.


title: Porto Moniz

text: Pääelinkeino on maatalous, kalastus työllistää myös jonkin verran.


title: Lauda Air

text: Lauda Air oli entisen F1-kuljettaja Niki Laudan vuonna 1979 perustama itävaltalainen lentoyhtiö. Yhtiö aloitti toimintansa vuonna 1985 tilauslennoilla. Vuonna 1989 alkoivat kansainväliset lennot Wienistä aluksi Australiaan ja myöhemmin Lähi-itään ja Amerikkaan. Austrian Airlines osti Lauda Airin vuonna 2000, ja yhtiö suoritti siitä lähtien lomalentoja emoyhtiönsä alaisuudessa.


title: Lauda Air

text: Lauda Airin lento 004 putosi Thaimaassa suihkujarrun aktivoiduttua. Kaikki koneessa olleet menehtyivät. Kone oli Boeing 767.


title: Lauda Air

text: Lauda Air lopetti toimintansa 6. huhtikuuta 2013, jolloin Austrian Airlines alkoi lentää omat lomalentonsa.


title: Sirpa Lappalainen

text: Sirpa Sinikka Lappalainen (s. 19. maaliskuuta 1958) on suomalainen taidemaalari ja -graafikko. Hän syntyi Imatralla ja debytoi vuonna 1979.


title: Sirpa Lappalainen

text: Lappalainen lähti vuonna 1980 opiskelemaan Lahteen, johon hän on asettunut vakituisesti. Hän on varsinaisena jäsenenä sekä Taidemaalariliitossa että Suomen Taidegraafikoissa.


title: Kaarel Robert Pusta

text: Kaarel Robert Pusta (1. maaliskuuta 1883 Narva – 4. toukokuuta 1964 Madrid) oli virolainen poliitikko ja diplomaatti.


title: Kaarel Robert Pusta

text: Pusta syntyi Narvassa vuonna 1883 ja hänellä oli nuorena yhteyksiä radikaaliliikkeeseen. Vuonna 1903 hän joutui pidätetyksi tsaarin vastaisesta toiminnasta. Hänen sellitoverinsa oli Mihail Kalinin, josta tuli sittemmin merkittävä bolševikkijohtaja. Vuodesta 1904 Pusta asui ulkomailla Englannissa, Ranskassa ja Sveitsissä. Hän opiskeli Pariisissa ja Bernissä pitäen samalla yllä yhteyksiä radikaaliliikkeeseen Virossa esimerkiksi ottamalla osaa vasemmistolaisen "Uudised"-lehden toimintaan. Pusta palasi Viroon vuonna 1906 työskennellen ensin Virulane-lehdelle (1906–8) ja sittemmin Paevalehtelle (1910–14). Vuonna 1915 Pusta nostettiin Venäjän armeijaan, jossa hän toimi armeijan siviilihallinnossa.


title: Kaarel Robert Pusta

text: Vuonna 1917 Pustasta tuli länsimaihin lähetetyn virolaisen diplomaattisen edustuston jäsen, jonka tarkoituksena oli saada tunnustus Viron itsenäisyydelle Ranskalta ja Yhdistyneeltä kuningaskunnalta. Muita lähetystön edustajia olivat Jaan Tõnisson, Ants Piip ja Eduard Virgo. Pusta toimi myös Viron ensimmäisenä Ranskan lähettiläänä ja Pusta saikin Ranskan tunnustamaan Viron itsenäisyyden vuonna 1922. Pusta säilytti virkansa vuoteen 1933 saakka, lukuun ottamatta lyhyttä kautta vuosina 1924 ja 1925, jolloin hän toimi Viron ulkoministerinä. Vuosina 1934-35 Pusta oli Viron Puolan lähettiläs ja vuodesta 1935 maan Tanskan ja Neuvostoliiton lähettiläs. Konstantin Pätsin vallankaappauksen jälkeen vuonna 1934 Viron vapaussotureiden liitto eli vapsit mainitsivat Pustan yhtenä mahdollisena heidän kaavailemansa uuden hallituksen jäsenistä. Pusta pidätettiin vuonna 1936, mutta koska ei voitu osoittaa hänen tienneen vapsien suunnitelmista hänet vapautettiin. Korvauksena Pustalle annettiin neuvonantajan virka Viron Pariisin lähetystöstä. Neuvostoliiton miehitettyä Viron vuonna 1940 Pusta jäi ulkomaille, jossa hän pyrki osoittamaan kansainväliselle yhteisölle Viron miehityksen olleen laiton. Pusta kuoli Madridissa vuonna 1964.


title: Kaarel Robert Pusta

text: Pusta julkaisi elämänsä aikana useita teoksia. Hän oli Euroopan yhtenäisyyden kannattaja ja käsitteli aihetta vuonna 1931 julkaistussa teoksessa "L’idee de l’union européenne devant les gouvernements et de la Société des Nations" (1931). Hänen muita teoksiaan olivat "Problèmes de la Baltique" (1934), "The Soviet Union and the Baltic States" (1942) ja vähän ennen hänen kuolemaansa julkaistu Pustan muistelmat "Saadiku päevik".


title: Anita Pointer

text: Anita Pointer (s. 23. tammikuuta 1948) on yhdysvaltalainen R&B-/soulmuusikko. Hän kuuluu The Pointer Sistersiin, joka kelpuutettiin vuonna 1993 Hollywood Walk of Fameen.


title: Anita Pointer

text: Pointer toimi 1980-luvun lopulla myös sooloartistina.


title: Melanie Winiger

text: Melanie Winiger (s. 22. tammikuuta 1979 Zürich) on sveitsiläinen näyttelijä ja malli, joka valittiin vuonna 1997 Miss Sveitsiksi. Hän on myöhemmällä urallaan esiintynyt muun muassa elokuvassa "Achtung, fertig, Charlie!" (2003).


title: Angelo

text: Angelo on japanilainen rock -yhtye, jonka perustivat Kirito, Kohta ja Takeo vuoden 2006 elokuussa Pierrotin hajottua. Yhtye muistuttaa edeltäjäänsä monin tavoin, niin lyriikoiden, musiikin, kuin asetelmankin suhteen.


title: Angelo

text: Kolmikko jatkoi musiikin parissa viiden vuoden ajan, kunnes 2011 loppukesästä Angeloon liittyivät myös D'espairsRayn entinen kitaristi Karyu ja Vidollista tuttu Giru.Albumit


title: Angelo

text: Mini-albumit


title: Angelo

text: Singlet


title: Angelo

text: Maxi-singlet


title: Angelo

text: DVD:t


title: Pasi Laurén

text: Pasi Jari Laurén (s. 14. joulukuuta 1968 Oulu) on suomalainen judoka. Hänen paras sijoituksensa kansainvälisissä arvokilpailuissa on seitsemäs sija EM-kilpailuiden alle 65-kiloisten sarjassa vuonna 1995. Hän edusti Suomea myös vuoden 1996 olympialaisissa. Hän saavutti yhden voiton ja tappion sijoittuen jaetulle 21. sijalle. Maailmancupin Baselin osakilpailussa hän sijoittui kolmanneksi alle 60 kg:n sarjassa vuonna 1993 ja toiseksi alle 65-kiloisissa 1995. Opiskelijoiden MM-kilpailuissa hän saavutti alle 65 kg:n sarjassa pronssia vuonna 1994.


title: Pasi Laurén

text: Laurén edusti Oulun Judoseuraa ja Oulun Judokerhoa. Hän voitti Suomen-mestaruuden alle 60 kg:n sarjassa vuosina 1990, 1992 ja 1994 sekä 65-kiloisissa 1991 ja 1993. Hän saavutti alle 60 kg:n painoluokassa lisäksi SM-hopeaa 1987 sekä pronssia 1988 ja 1989.


title: Pasi Laurén

text: Koulutukseltaan Laurén on lääketieteen lisensiaatti. Aktiiviurheilu-uransa jälkeen hän on esiintynyt tangotaiteilijana.


title: Kirito

text: Kirito on hajonneen PIERROT -yhtyeen ja muutaman sen entisen jäsenen perustaman Angelo -yhtyeen vokalisti. Hän on myös soolourallaan julkaissut useita albumeita ja singlejä.


title: Kirito

text: Albumit


title: Kirito

text: Singlet


title: Kirito

text: DVDt


title: Linh Dan Pham

text: Linh Dan Pham (s. 1973) on vietnamilaissyntyinen näyttelijä, joka muutti Ranskaan jo varhaislapsuutensa vuosina.


title: Linh Dan Pham

text: Pham on esiintynyt muiden muassa ranskalaisissa elokuvissa "Indokiina" (1992) ja "Kun sydän lakkaa lyömästä" (2005). Hän on voittanut César-palkinnon.


title: Aarne Kinnunen

text: Aarne Einari Kinnunen (s. 4. helmikuuta 1930 Lieksa) on suomalainen estetiikan emeritusprofessori. Hän on tutkinut erityisesti esteettistä kokemusta, komiikkaa ja huumoria sekä kirjallisuuden ja teatterin kysymyksiä.


title: Aarne Kinnunen

text: Kinnunen kirjoitti ylioppilaaksi Savonlinnan lyseosta vuonna 1949 ja opiskeli psykologiaa, estetiikkaa ja kirjallisuustiedettä Helsingin yliopistossa. Hän valmistui filosofian kandidaatiksi vuonna 1952 ja lisensiaatiksi vuonna 1960. Kinnunen väitteli tohtoriksi vuonna 1968 Aleksis Kiven näytelmistä.


title: Aarne Kinnunen

text: Kinnunen teki Helsingin yliopistossa pitkän uran estetiikan tutkijana ja opettajana. Hän työskenteli estetiikan ja yleisen kirjallisuustieteen assistenttina vuodet 1963–1968, apulaisprofessorina ja professorina 1968–1975 ja 1982–1983 sekä estetiikan henkilökohtaisena ylimääräisenä professorina 1986–1994. Hän julkaisi vuonna 2000 yleistajuisen teoksen "Estetiikka".


title: Aarne Kinnunen

text: Vuonna 1992 Kinnunen sai Suomen Estetiikan Seuran Yrjö Hirn -palkinnon. Vuonna 1988 Kinnunen johti Finlandia-palkintolautakuntaa.


title: Aarne Kinnunen

text: Kinnunen oli vuodesta 1957 naimisissa näyttelijä Aino-Maija Tikkasen kanssa.


title: Régis Wargnier

text: Régis Wargnier (s. 18. huhtikuuta 1948) on ranskalainen elokuvaohjaaja. Hänen töistään "Indokiina" (1992) voitti parhaan ulkomaisen elokuvan Oscar-palkinnon.


title: Régis Wargnier

text: Metzissä syntynyt Wargnier istui tuomariston jäsenenä Cannesin elokuvajuhlilla vuonna 2002. Hän on voittanut Oscarin lisäksi muun muassa César- ja Goya-palkinnot.


title: Jacques Audiard

text:
Jacques Audiard (s. 30. huhtikuuta 1952 Pariisi, Ranska) on ranskalainen elokuvaohjaaja ja -käsikirjoittaja. Hän on saanut Bafta-palkinnon ja useita César-palkintoja. Audiard’n palkittuja elokuvia ovat muun muassa "Kun sydän lakkaa lyömästä" (2005) ja "Profeetta" (2009). Vuonna 2015 Audiard voitti Cannesin elokuvajuhlien pääpalkinnon, Kultaisen palmun, elokuvastaan "Dheepan".
Lisäksi hän on ollut ehdolla muun muassa Berliinin Kultaisen karhun saajaksi.


title: Mia Aegerter

text: Myriam "Mia" Aegerter (s. 9. lokakuuta 1976) on sveitsiläinen poplaulaja ja näyttelijä. Hän esiintyi vuosina 2000–2003 televisiosarjassa "Gute Zeiten, schlechte Zeiten"; lisäksi hänet on nähty muun muassa elokuvassa "Achtung, fertig, Charlie!" (2003).


title: Mia Aegerter

text: Aegerter osallistui vuonna 2005 laululla "Alive" Saksan euroviisuesikarsintoihin.


title: Gracia

text: Gracia Arabella Baur (s. 18. marraskuuta 1982 München, Saksa) on saksalainen poplaulaja. Hän osallistui "Deutschland sucht den SuperStariin" ja edusti vuonna 2005 maataan Eurovision laulukilpailussa laululla ”Run & Hide”.


title: Gracia

text: Gracia on julkaissut albumit "Intoxicated" (2003) ja "Passion" (2005). Single ”I Don’t Think So” saavutti Saksan listoilla peräti kolmannen sijan.


title: Pouilly-Fumé

text: Pouilly-Fumé on ranskalainen valkoviinin tuotantoalue Loiren laaksossa. Pouilly-Fumé-valkoviini on suojattu alkuperänimitys, ja se tehdään Sauvignon Blanc -lajikkeesta. Sitä luonnehditaan aromeiltaan piikiviseksi/mineraaliseksi ja lievästi savuiseksi ( tarkoittaa savua). Kyseiselle viinille sopivia ruokia ovat muun muassa lohi, kana ja vasikka. Se sopii myös aperitiiviksi ja nautittavaksi juustojen kanssa.


title: Pouilly-Fumé

text: Viinitarhat sijaitsevat alueen seitsemässä kylässä, joita ovat mm. Pouilly-sur-Loire, Saint-Andelain, Boisgibault ja Tracy-sur-Loire (Nièvre).


title: Pouilly-Fumé

text: Alueelta katsottuna vastakkaisella puolella Loire-jokea sijaitsee Sancerre.


title: Samantha Morton

text: Samantha Morton (s. 13. toukokuuta 1977) on brittiläinen näyttelijä, joka on esiintynyt muiden muassa elokuvissa "Ihon alla" (1997), "Väärä valinta" (1999), "In America" (2002), "Minority Report" (2002), "The Libertine" (2004), "Control" (2007), "The Messenger" (2009) ja "John Carter" (2012). Televisiossa hän on esiintynyt muun muassa televisiosarjoissa "Max and Ruby", "Soldier, Soldier", "Fitz ratkaisee", "Band of Gold" ja "The History of Tom Jones, a Foundling".


title: Samantha Morton

text: Morton on ollut kahdesti ehdolla Oscar-palkinnon saajaksi, vuosina 2000 ja 2004 elokuvista "Sweet and Lowdown" ja "In America". Vuonna 2008 hänet palkittiin Golden Globella minisarjasta "Longford".


title: Samantha Morton

text: Morton on myös ohjannut yhden elokuvan, osittain omaelämäkerrallisen draaman "The Unloved" vuodelta 2009.


title: Samantha Morton

text: Mortonin vanhemmat erosivat hänen varhaislapsuudessaan, lapset jäivät isälle. Samantha Morton kävi koulua 13-vuotiaaksi. Hän muutti Lontooseen ollessaan 16-vuotias.


title: Anton Corbijn

text: Anton Corbijn (s. 20. toukokuuta 1955) on alankomaalainen ohjaaja ja valokuvaaja, joka asuu nykyään Lontoossa. Hän on tehnyt yhteistyötä monien muusikoiden ja yhtyeiden kanssa. Eniten töitä hän on tehnyt Depeche Moden ja U2:n kanssa: kuvittanut albuminkansia, ohjannut musiikkivideoita ja niin edelleen.


title: Anton Corbijn

text: Corbijnin lukuisista musiikkivideoista tunnetuimpia ovat Depeche Moden ”Personal Jesus” (1989) ja ”Enjoy the Silence” (1990), U2:n ”One” (1991) ja Nirvanan ”Heart-Shaped Box” (1993). Corbijn on tehnyt ohjaamisensa lomassa myös kirjoja.


title: Anton Corbijn

text: Vuonna 2007 Corbijn ohjasi elokuvan "Control", joka kertoo Joy Division -yhtyeen edesmenneestä keulakuvasta Ian Curtisista. Elokuva sai muun muassa Bafta-ehdokkuuden vuonna 2008.


title: Stellan Nilsson

text: Stellan Nilsson (s. 28. toukokuuta 1922, k. 2003) oli ruotsalainen jalkapalloilija. Hän kuului maajoukkueeseen, joka ylsi vuoden 1950 maailmanmestaruuskilpailuissa kolmannelle sijalle.


title: Stellan Nilsson

text: Lundissa syntynyt Nilsson pelasi ammattilaisuransa aikana seuraavissa seuroissa:


title: Luettelo kommunistisista valtioista

text: Tämä on luettelo kommunistisista valtioista. Luettelossa ovat vain vallassa olevat yksipuoluevaltiot, joissa on vallassa ainoana puolueen kommunistinen puolue. Oppositiolla ei ole asemaa näissä maissa ollenkaan poliittisissa päätöksen teossa. Jotkut valtiot eivät enää ole virallisen ideologian mukaan marxilais-leninistisiä.


title: Luettelo kommunistisista valtioista

text: Tämä on luettelo kommunistisista valtioista, joissa on yksipuoluejärjestelmä.


title: Luettelo kommunistisista valtioista

text: Tämä on luettelovaltioista jotka ovat virallisesti luopuneet marxilais-leninismistä


title: Weston Noble

text: Weston Henry Noble (1922 Riceville, Iowa – 21. joulukuuta 2016) oli yhdysvaltalainen kuoronjohtaja. Hän oli Luther Collegen emeritusprofessori Iowassa.


title: Weston Noble

text: Noble toimi Luther Collegessa Nordic Choirin johtajana 57 vuoden ajan, kunnes päätti vetäytyä vuonna 2005.


title: Weston Noble

text: Noble teki myös lukuisia vierailevia esiintymisiä; hän johti muun muassa Mormonien tabernaakkelikuoroa ja sai mormonikirkon "Distinguished Service Awardin". Hän esiintyi useilla musiikkifestivaaleilla ulkomaillakin.


title: Frank Press

text: Frank Press (s. 4. joulukuuta 1924) on yhdysvaltalainen geofyysikko. Hän valmistui City College of New Yorkista ja Columbian yliopistosta.


title: Frank Press

text: Press toimi Yhdysvaltain kansallisen tiedeakatemian puheenjohtajana vuosina 1981–1993. Hän on myös Royal Societyn, Ranskan tiedeakatemian ja Paavillisen tiedeakatemian jäsen.


title: Frank Press

text: Press on voittanut Kansallisen tiedemitalin, Japani-palkinnon, Lomonosov-kultamitalin, Royal Astronomical Societyn kultamitalin ja Vannevar Bush -palkinnon.


title: Richard C. Atkinson

text: Richard C. Atkinson (s. 19. maaliskuuta 1929) on yhdysvaltalainen psykologi. Hän valmistui Chicagon ja Indianan yliopistoista.


title: Richard C. Atkinson

text: Atkinsonista tuli Stanfordin yliopiston professori vuonna 1956, ja hän pääsi Kansallisen tiedeakatemian jäseneksi vuonna 1974.


title: Richard C. Atkinson

text: Atkinson toimi myöhemmin Kansallisen tiedesäätiön johtotehtävissä ja Kalifornian yliopiston San Diegon kampuksen rehtorin toimessa. Hän oli Kalifornian yliopiston puheenjohtajana vuosina 1995–2003.


title: Gordon H. Bower

text: Gordon H. Bower (s. 1932) on yhdysvaltalainen psykologi. Hän valmistui Yalen yliopistosta ja on myöhemmin itse työskennellyt Stanfordissa.


title: Gordon H. Bower

text: Bower on toiminut Kansallisen tiedeakatemian jäsenenä vuodesta 1973. Hänelle myönnettiin National Medal of Science vuonna 2005.


title: William K. Estes

text: William Kaye Estes (17. kesäkuuta 1919 – 17. elokuuta 2011) oli yhdysvaltalainen psykologi. Hän opiskeli B. F. Skinnerin johdolla ja teki tämän kanssa sittemmin yhteistyötäkin. Hän vaikutti useilla yliopistoilla, muun muassa Indianassa ja Harvardissa.


title: William K. Estes

text: Estesin teosten joukossa ovat "Learning Theory and Mental Development" (1970), "Statistical Models in Behavioral Research" (1991) ja "Classification and Cognition" (1994).


title: William K. Estes

text: Estes sai vuonna 1997 National Medal of Sciencen. Hän oli Kansallisen tiedeakatemian jäsen vuodesta 1963 lähtien.


title: Robert A. Alberty

text: Robert A. Alberty (21. kesäkuuta 1921 Winfield, Kansas – 18. tammikuuta 2014) oli yhdysvaltalainen kemisti. Hän oli Yhdysvaltain kansallisen tiedeakatemian jäsen vuodesta 1965 lähtien.


title: Robert A. Alberty

text: Alberty oli Massachusetts Institute of Technologyn (MIT) professori.


title: Bryce Crawford

text: Bryce L. Crawford, Jr. (27. marraskuuta 1914 New Orleans, Louisiana – 16. syyskuuta 2011 Arden Hills, Minnesota) oli yhdysvaltalainen tieteilijä. Hän toimi vuosikymmenten ajan fysikaalisen kemian professorina Minnesotan yliopistolla.


title: Bryce Crawford

text: Crawford istui Kansallisen tiedeakatemian jäsenenä vuodesta 1956.


title: Piilokamerapäälliköt

text: Piilokamerapäälliköt on suomalainen viihdeohjelma, jota juontavat Duudsoneista tunnetut Jukka Hilden ja Jarno Leppälä. Sarjassa näytetään erilaisia piilokameravideoita ulkomailta ja sarja sisältää myös Duudsoneiden itse kuvaamaa materiaalia. Sarjaan on myös mahdollista lähettää omia piilokameravideoita. Sarjassa nähdään myös "Källikoulu", jossa Jukka tekee piloja Jarpille. Sarja alkoi 2. toukokuuta 2008. Ohjelman tarkoitus on piilokamerajekkujen teko. Uhriksi joutuvat useat Hollywood-tähdet kuten muun muassa Jack Nicholson. Ohjelman källikoulu sisältää jekkuja, joita kavereilleen voi tehdä. "Källit" ovat nähtävissä ohjelman kotisivuilla.


title: Clarence Allen (geologi)

text: Clarence R. Allen (s. 15. helmikuuta 1925) on yhdysvaltalainen geologi. Hän on California Institute of Technologyn geologian ja geofysiikan emeritusprofessori.


title: Clarence Allen (geologi)

text: Allen on istunut Yhdysvaltain kansallisen tiedeakatemian jäsenenä vuodesta 1976 lähtien.


title: Clarence Allen

text: Clarence Allen voi olla:


title: Horn af Kanckas

text: Horn af Kanckas on suomalais-ruotsalaisen Horn-suvun toinen päähaara, joka tunnetaan 1500-luvulta lähtien. Suku omisti Kankaisten kartanon Maskussa. Nykyisin sukuhaara on sammunut.


title: Horn af Kanckas

text: Sukuhaara oli hyvin läheinen Halikon Horn af Åminneille, sillä sukuhaaran kantaisä Henrik Klasson oli Krister Klassonin veli. Henrik Klassonin isoisä Henrik Olofsson oli saanut avioliiton kautta Maskun maat haltuunsa.


title: Mathé Altéry

text: Marie-Thérèse Altare eli Mathé Altéry (s. 12. syyskuuta 1927) on ranskalainen laulaja ja näyttelijä. Hän opiskeli taidemusiikkia ja esiintyi alun alkaen muiden muassa opereteissa.


title: Mathé Altéry

text: Vuonna 1956 Altéry edusti maataan Eurovision laulukilpailussa laululla "Le temps perdu". Sijoitusta ei tiedetä, sillä ainoastaan voittaja kuulutettiin julki.


title: Mathé Altéry

text: Altérylla oli tärkeä rooli André Haguet'n elokuvassa "Valekreivi" ("Milord l'Arsouille", 1956).


title: André Haguet

text: André Eugène Henri Haguet (9. marraskuuta 1900 Suresnes – 20. elokuuta 1973 Cannes) oli ranskalainen elokuvaohjaaja, -tuottaja ja -käsikirjoittaja. Hänen töidensä joukossa ovat "On keskiyö, tohtori Schweitzer" (1952), "Unkarilainen rapsodia" (1953) ja "Valekreivi" (1956).


title: Salama-Santeri

text: Salama-Santeri ( tai vain "Quick Draw McGraw") on yhdysvaltalainen animaatiosarja, jonka tuotti Hanna-Barbera. Sarjasta tuotettiin yhteensä 44 jaksoa, jotka esitettiin Yhdysvalloissa vuosien 1959–1961 aikana. Sarja sai myös Emmy-ehdokkuuden vuonna 1960 parhaana lastenohjelmana. Tuolloin palkinnon voitti saman yhtiön tuottama Hakki-koira. Sarjan yhteydessä esitettiin myös jaksoja sarjoista Pikku Haukku ja Iso Haukku, sekä Nuusku ja Lörppö.


title: Salama-Santeri

text: 1980- ja 1990-luvun vaihteessa Salama-Santerin animaatioita julkaistiin suomeksi puhuttuina kolmella 50-minuuttisella VHS-videolla nimeltä "Salama-Santeri villin lännen sirkuksessa", "Salama-Santeri. Rosmoja, koirankeksejä ja hevosnaamoja" ja "Salama-Santeri eli Kapong kapongaa kapongin".


title: Salama-Santeri

text: Osa suomennetuista jaksoista julkaistiin nimellä Paukkurauta Makkonen ja Hevosnaama Harri.


title: Salama-Santeri

text: Sarjassa keskityttiin vanhaan villiin länteen, jossa sheriffinä toimi valkoinen hevonen nimeltä Salama-Santeri, joka meksikolaisen apulaisensa Baba Looeyn kanssa yrittää pysäyttää erilaisia lainsuojattomia. Useimmiten Baba Looey toimi kaksikon aivoina ja Salama-Santeri kuvattiin hidasälyisenä sheriffinä, joka tunnettin muutamista iskulauseista.


title: Marcel Masse

text: Marcel Masse O.Q., PC (27. toukokuuta 1936 – 25. elokuuta 2014) oli kanadalainen poliitikko. Hän istui vuosina 1966–1973 Québecin kansankokouksessa ja vuosina 1984–1993 liittovaltiollisen parlamentin jäsenenä.


title: Marcel Masse

text: Masse toimi useampaan otteeseen ministerinäkin. Hänestä tehtiin vuonna 1995 Québecin kansallisen ritarikunnan upseeri.


title: Torre Sacyr Vallehermoso

text: Torre Sacyr Vallehermoso on vuonna 2008 valmistunut 52-kerroksinen ja 236 metriä korkea pilvenpiirtäjä, joka sijaitsee Madridissa, Espanjassa.


title: Torre Sacyr Vallehermoso

text: Torre Sacyr Vallehermoso on yksi Cuatro Torres Business Area -yrityspuiston neljästä rakennuksesta. Sen ovat suunnitelleet Carlos Rubio Carvajal ja Enrique Álvarez-Sala Walter. Rakentamisesta vastaavana yrityksenä toimii Sacyr Sau.


title: Jürgen Mittelstraß

text: Jürgen Mittelstraß (s. 11. lokakuuta 1936 Düsseldorf) on saksalainen tieteenfilosofi. Hän opiskeli historiaa, filosofiaa ja protestanttista teologiaa eri yliopistoilla ennen valmistumistaan filosofian tohtorina Erlangenista 1961.


title: Jürgen Mittelstraß

text: Mittelstraß suoritti Erlangenin yliopistolla myös habilitaationsa. Hän työskenteli pitkään Konstanzin yliopiston professorina.


title: Jürgen Mittelstraß

text: Mittelstraß on paavillisen tiedeakatemian jäsen. Hänellä on kunniatohtorinarvoja sekä Saksassa että ulkomailla. Hänelle on myönnetty ensimmäisen luokan "Bundesverdienstkreuz" ja vuonna 1989 Gottfried Wilhelm Leibniz -palkinto.


Albert Lasker -palkinto lääketieteellisestä perustutkimustyöstä () on yksi neljästä Lasker-palkinnosta, joita Lasker-säätiö jakaa tauteihin perehtymisestä sekä niiden diagnosoimisesta, ehkäisemisestä, hoitamisesta ja parantamisesta. Lähes 50 % palkinnonsaajista on myöhemmin saanut työstään Nobelin lääketieteen palkinnon.


title: Albert Lasker -palkinto lääketieteellisestä perustutkimustyöstä

text: Aiempien vuosien palkinnonsaajat ovat:


title: Mel Ramos

text: Mel Ramos (24. heinäkuuta 1935 Sacramento, Kalifornia, Yhdysvallat – 14. lokakuuta 2018 Oakland, Kalifornia, Yhdysvallat) oli yhdysvaltalainen poptaiteilija.


title: Mel Ramos

text: Ramos debytoi vuonna 1963 ja piti ensimmäisen yksityisnäyttelynsä 1964. Hän oli laajasti esillä useissa maissa niin yksityis- kuin ryhmänäyttelyissäkin. Ramos tunnetaan maailmalla varsinkin alastontöistään.


title: Leena Hietanen

text: Leena Hietanen (s. 30. joulukuuta 1956 Kuusamo) on suomalainen freelance-toimittaja. Hän on työskennellyt Virossa vuodesta 1993. Hietanen on kirjoittanut BBC Worldille ja Bridge Newsille, "Kauppalehteen", "Turun Sanomiin" ja "Helsingin Sanomiin". Vuonna 2008 Hietanen julkaisi WSOY:n Barrikadi-sarjassa ilmestyneen pamfletin "Viron kylmä sota", jossa hän arvosteli Viron kansalaisuuspolitiikkaa.


title: Leena Hietanen

text: Hietanen on toiminut Helsingin Sanomien kulttuuritoimituksessa. Vuonna 1988 hän oli tuottajana järjestämässä ensimmäisiä Rakkautta ja Anarkiaa -elokuvafestivaaleja.


title: Leena Hietanen

text: "Viron kylmä sota" -kirjassa Hietanen sanoi, että Viron kansalaisuuspolitiikkaa sovelletaan venäläisiä vastaan apartheid-tyyppisenä sortopolitiikkana, jota oikeutetaan ”miehitysmyytillä”. Hietanen ei hyväksy Viron Neuvostoliiton-kauden nimittämistä miehitykseksi. Kirja herätti Virossa ja Suomessa arvostelua.


title: Leena Hietanen

text: Leena Hietanen on herättänyt huomiota myös virolaisia ja Viron valtiota koskevilla, provosoivilla lausunnoillaan. 26. maaliskuuta 2009 Yle TV1-kanavalla A-talk-ohjelmassa häneltä kysyttiin, onko hän kutsunut blogissaan Viron kansaa ”rikollisen tyhmäksi” oli vastaus myöntävä. Tallinnan patsasmellakoista hän totesi, että "”Putinilla olisi ollut oikeus lähettää tankit Viron kaduille.”" 16.6.2008 Hietanen kirjoitti yhdessä Petri Krohnin kanssa Eesti Ekspressin nettisivuille pamfletin, jossa he kutsuvat Viroa fasistiseksi apartheid-valtioksi.


title: Leena Hietanen

text: Hietanen on perustanut ”Suomen Antifasistisen Komitean” yhdessä Johan Bäckmanin kanssa.


title: Leena Hietanen

text: Hietanen pyrki Euroopan parlamentin jäseneksi vuoden 2009 vaaleissa Suomen työväenpuolueen listoilta. Hän sai 247 ääntä.